Bagaimana Finland Tangani Gejala Buli Di Sekolah?

Setiap kali kes buli terjadi, khayalak ramai mesti lontar pendapat bodoh yang kononnya buli normal. Macam-macam hujah disimbah untuk mewajarkan buli. Ada yang cakap mereka sudah lalui gejala gila ini.

Ada yang cakap buli menjantankan seorang lelaki. Tetapi andai terjadi pada anak sendiri, semua pakat hilang jantan dan meroyan macam-macam. Tanpa sedar, pemikiran jahil beginilah mencambahkan kejadian buli.

Golongan yang memperlekehkan buli memang tidak sedar diri. Bersama mereka, golongan yang menafikan kewujudan buli pun sama naik. Dua golongan ini sememangnya bertanggungjawab atas segala kejadian terkini.

Dua cara saja untuk menyelesaikan barah buli, iaitu sedar diri dan terima hakikat. Pertama sekali, sedar diri adalah untuk dengar masalah anak. Seorang anak takkan mungkin akan berkongsi pengalaman, seandainya buli dianggap faktor penjantan.

Terima hakikat pula adalah pemberat pentadbiran, yang mana pengetua harus uruskan masalah buli terjadi.

Dan ibu bapa pelaku pun jangan termakan lakonan. Anak di rumah boleh suci ke tahap pijak semut kaki sendiri patah, tetapi di luar rumah macam-macam carutan keluar sampai nenek moyang tujuh generasi takkan mengaku keturunan.

Kedua-dua cara ini menjadi tunjang utama di sebalik kejayaan Finland dalam melaksanakan program Kiusaamista Vastaan (KiVA). Finland tidak jahil melihat buli sebagai perkara penjantan.

Sebaliknya, Finland sedar buli berpunca daripada ibu bapa seperti masalah rumahtangga (cerai) dan pengangguran (Knaappila, et al., 2018). Bagi Finland, krisis buli hanya boleh ditangani dengan cara kekeluargaan sahaja.

Program Pencegahan Buli

Kiusaamista Vastaan dalam bahasa Finland bermaksud “pencegahan buli”. Pihak mereka tidak perlu fikir nama serba-serbi kayangan, cukup jika capai matlamat. Dan untuk KiVa ini pula, pihak kerajaan tidak pandai-pandai mencari ‘pakar penasihat’.

Mereka guna sumber intelektual sendiri. Universiti Turku mendapat dana terus daripada kerajaan Finland dan pada tahun 2006, mereka membentangkan program KiVa yang hari ini menjadi buruan banyak negara.

Kerajaan-kerajaan lain seperti New Zealand sanggup membayar Universiti Turku. Asalkan datang beri latihan kepada pendidik mereka.

Program KiVa adalah tindak balas pengurusan yang menggunakan setiap lapisan pentadbiran sekolah. Maksudnya pihak pejabat memantau kelas, yang memantau pelajar – jenis top to bottom. Melalui KiVa, pelajar dikehendaki berbincang dalam kumpulan untuk membuat latihan secara bersama.

Latihan mereka pun ringkas saja. Mereka perlu menonton filem pendek pasal buli.  Jawab soalan mengenai buli. Nilai bersamaan menjadi faktor pendedah dalam sistem pendidikan Finland. Dan apabila semua pelajar sudah faham tentang buli, Finland memastikan pelajar ingat dengan cara mengikatkan kontrak antara sekolah dan pelajar.

Dengan cara ini, Finland mendapati kes buli berkurangan saban tahun. Pelajar bukan setakat berani melaporkan kejadian buli yang berlaku pada diri sendiri.

Mereka juga akan laporkan jika kawan-kawan dibuli. Kerana bagi mereka, buli tidak normal.

Nilai Kecil Memberi Hasil Besar

Semua boleh nampak sekarang yang buli sebenarnya mudah dicegah. Tetapi semua bergantung pada akal pihak pentadbiran sahaja. Sesetengah pentadbiran suka tutup cerita kononnya untuk menjaga nama baik institusi. Bagi mereka, lagi wajar diamkan pasal buli asalkan imej sekolah terbela.

Kira ikut konsep dangkal “jangan buka aib sendiri”. Padahal individu dan institusi besar jurangnya. Institusi perlu belajar daripada Finland yang sudi pilih jalan moral daripada menjaga imej.

Mereka melengkapkan platform sekolah dengan program anti-buli yang berkesan… bukan setakat untuk tutup mulut ibu bapa mangsa semata-mata.

RUJUKAN:

Knaappila, N. (2018). Socioecnomic trends in school bullying among Finnish adolescents from 2000 to 2015. Child Abuse & Neglect. (86): 100-108.


Alkisah Kumpulan Muzik Sistem Kepada Bawah

Sejak reunion rasmi mereka pada 2010, ramai peminat muzik yang tertanya-tanya sama ada mereka akan membikin sebuah album baru sempena penyatuan semula diorang sebagai sebuah band. Pada tahun 2016 yang lepas, John Dalmayan akhirnya sudi bercerita dengan majalah Kerrang, mengenai proses pembikinan album yang sedang berjalan lancar dan menurut mereka sekurang-kurangnya album tu nanti ada 15 trek.

“Saya mahukan semua orang merasa senang dengannya, itulah yang kami cuba capai sekarang,” sambungnya lagi, “Terdapat banyak tekanan kepada kami, kerana sudah 11 tahun atau sekurang-kurangnya 12 tahun tekanan itu datang pada kepala kami.”

Dia berkata lagi, “Keupayaan bermain kami lebih baik dari yang pernah ada dan kami mencuba melakukan perkara-perkara baru, kami tidak mahu membuat Toxicity Part 2, hanya kerana ia adalah album terbaik kami. Generasi baru peminat SOAD, jadi semua orang boleh melihat yang kami memang tidak berpuas hati dengan kejayaan kami sebelum ni. Saya tidak akan meletakkan nama saya pada album yang saya 100 peratus bangga. ”

Pada era memasuki zaman millennium dulu, rasanya tak lengkap zaman muda kalau tak layan System Of A Down. System Of A Down adalah sebuah kugiran metal yang mencipta satu suasana baru dalam scene nu-metal yang sedang hangat pada waktu tersebut. Seperti yang kita selalu dengar lagu-lagu mereka, sangat pelik dan mengarut kalau telinga tak biasa dengar. Bertunjangkan heavy metal, tetapi elemen-elemen yang diterapkan seperti tak terjangkau untuk dilakukan oleh orang lain. Dan itu yang menjadikan mereka unik.

Nu Metal yang dibawa oleh SOAD berjaya membawa mereka lari dari imej tipikal band-band lain macam Limp Bizkit, Linkin Park, Kid Rock dan lain-lain yang lebih menjurus ke sound rapcore. Mahupun Korn, Deftones, atau Disturbed yang kedengaran lebih serius. Barangkali mereka terinspirasi daripada band Anthrax atau Red Hot Chilli Peppers sebab mereka gemar bermain dalam bentuk humor dan penuh jenaka sehinggakan mereka pernah digelar circus metal. Menariknya, genre baru yang dicipta mereka ini mendapat reaksi positif dari pengkritik muzik.

System Of A Down terdiri dari empat individu yang berasal dari Armenia tetapi menetap di Amerika, iaitu Serj Tankian (vokal, keyboard), Daron Malakian (gitar, vokal), John Dolmayan(drum), dan Shavo Odadjian (bass). Band ini sebelumnya bernama SOIL, tapi mereka merubah nama menjadi SOAD setelah John masuk menggantikan drummer sebelumnya. Tonggak utama band ni adalah vokalisnya, Serj Tankian dan gitaris, Daron Malakian yang membentuk awal band ni pada pertengahan 90an di wilayah selatan California ketika itu.

Mereka mengeluarkan album pada 1998 dan terus mengejutkan fans apabila dapat menyertai konsert besar macam tour band Slayer dan Ozzfest tak lama lepas tu. Setelah mengeluarkan double album, Mesmerize dan Hypnotize, Band ini mengejutkan para peminat mereka apabila mengumumkan untuk berehat panjang atau berpisah untuk satu waktu yang tidak dapat ditentukan lagi. Mereka mengambil keputusan untuk memberi fokus kepada projek solo masing-masing. Frontman, Serj Tankian telah menjadi orang paling sibuk sejak band itu hiatus. Dia sempat  beberapa rekod solo yang berakarkan rock, jazz dan klasik. Band ini juga bersedia untuk menyertai Download Festival pada bulan Jun 2017 lalu bersama Aerosmith dan Biffy Clyro.

29 November 2010, setelah beberapa minggu fans mendapat khabar angin dari rumor di internet, System of a Down secara official akhirnya menggembirakan fans diorang apabila mengumumkan bahawa diorang akan bersatu kembali untuk sebuah event besar iaitu festival Eropa pada bulan Jun 2011. Ketika ditemubual oleh The Pulse of Radio, drummer SOAD, John Dolmayan menyatakan dia sebenarnya tidak sennag dengan keputusan berehat panjang yang diornag buat sebelum ni.

“I personally don’t like breaks – I like to continue playing. But it was nice to go off and be John Dolmayan, as opposed to John from System, for a while. I think everybody had similar feelings.”

Jika keluarnya nanti album baru itu akan menjadi material pertama System Of A Down sebagai sebuah band rasmi sejak Hypnotize dan Mesmerize meletup pada tahun 2005.

Lagu-lagu mereka sangat terkenal dengan elemen muzik Armenia. Serj Tankian sendiri sangat menonjol kecondongan kepada politikal dan tanpa berselindung memasukkan lirik-lirik berbentuk politikal ke dalam lagu-lagu SOAD. Lagu-lagu mereka lebih bertemakan pemberontakan, isu-isu politik penindasan, hal ehwal rakyat bawahan dan orang atasan, kisah-kisah perang dan segela bentuk kekerasan dalam hak asasi manusia. Ada sesetengah lagu diorang turut meluahkan feeling dan perubahan ideologi diorang sendiri.

Serj Tankin diketahui sangat terpengaruh dengan ideologi ahli falsafah dan pemerhati politik popular US, Noam Chomsky. Ideologi keras Serj itu membuatkan dia dapat berkawan baik dengan gitaris band Rage Againts The Machine, Tom Morello yang terkenal dengan idea kirinya. Mereka pernah membuat sebuah projek Axis Of Justice. SOAD di tangan produser terkemuka dalam genre nu-metal, Rick Rubin berjaya keluar dan menunjukkan dirinya ke dunia sebagai sebuah band yang gah sebab mereka bukan band yang dibentuk kerana profit dan keuntungan dari industri muzik kapitalis. Mereka sangat natural dan tak perlu dibuat-buat untuk menarik perhatian menjadikan diri sendiri sudah cukup mengispirasikan jutaan peminat muzik rock dan metal seluruh dunia.

Menurut Stephen Thomas Erlewine dari AllMusic, muzik System Of A Down lebih sesuai dipanggil sebagai alternative metal, nu metal, progressive metal, thrash metal dan avant-garde metal. Sesuatu yang tak pernah kita dengar sebelum ini. Lagu-lagu band ini biasanya ditulis oleh Daron dan Serj, yang mana mereka banyak membawa masalah sosial, politik, dan hal-hal dunia. SOAD adalah salah satu band di Amerika yang paling lantang menentang campur tangan Amerika ke atas Iraq dan Afghanistan. Bahkan mereka membuat banyak lagu sebagai tanda protes keatas kerajaan Amerika ketika negara itu masih dibawah pimpinan George W Bush. War, Chop Suey!, Soldier Side, Boom!!, BYOB, dan lain-lain lagi merupakan simbol penentangan jelas dari mereka. Video Klip Boom dan BYOB menjadi video metal terbaik di MTV Musik Awards 2004 dan 2005. BYOB (Bring Your Own Bomb) sangat jelas mengkritik Amerika dan sekutunya, yang tidak mahu berhenti dari terus-terusan membunuh nyawa tak berdosa di timur tengah dan menyindir George W Bush yang menggadaikan nyawa para tentara Amerika demi kepentingan sendiri.

Meskipun nama mereka disebut sebagai sebuah band yang hebat, tetapi mereka mempunyai kelemahan yang agak ketara iaitu live yang tidak konsisten. Beberapa rekod live diorang memperlihatkan permainan mereka agak barai terutamanya dari gitaris, Daron. Bagaimanapun pun itu semasa zaman awal band ini mula mengorak langkah. Sekarang agak memberangsangkan dari dahulu meskipun semua tahu, Daron bukanlah seorang gitaris yang hebat.

Namun itu bukanlah petanda band ni adalah sebuah band yang teruk. Mereka pernah mencapai kejayaan komersial dengan mengeluarkan lima album studio, tiga daripadanya bertakhta di nombor satu carta Billboard 200. Sistem Of A Down telah dicalonkan untuk empat Anugerah Grammy, dan lagu diorang “B.Y.O.B.” memenangi Best Hard Rock Performance 2006.  Malah mereka telah menjual lebih daripada 40 juta rekod di seluruh dunia. Lagu paling popular, Chop Suey juga diangkat antara barisan lagu hard rock/heavy metal terbaik era 2000’an.

Kredit bersama Hentak Kepala.


Kisah Lagenda Jaguh Cilik Catur Negara dan Pengorbanan Sang Bapa

2. Minat Cikgu Salihin terhadap sukan catur begitu tinggi, sehinggakan kesemua anaknya dilatih untuk bermain catur seawal usia 4 tahun lagi. Menurut beliau, apabila waktu latihan beliau akan melayan anak-anaknya sama seperti pelajar-pelajar lain. Adakalanya, beliau akan bertegas demi membentuk displin mereka. Daripada sembilan orang anak, enam daripadanya bergiat aktif dalam sukan catur

3. Banyak sudah pertandingan dan kejohanan yang disertai oleh anak-anak Cikgu Salihin, samada di peringkat kebangsaan mahupun antarabangsa. Kebiasaannya latihan akan     dibuat minimum 6 jam dalam seminggu. Tetapi, untuk persediaan ke kejohanan dunia,     latihan dilipat gandakan lagi sehingga 5-6 jam dalam sehari.

10. Jika Tuan/Puan behasrat ingin menyalurkan sumbangan, atau ada mengenali badan korporat yang sudi menaja keluarga ini boleh berbuat demikian di akaun CIMB milik Cikgu Salihin di no berikut, 12210072958526 atau pm admin di inbox sebagai wakil tabung sumbangan kepada Cikgu Salihin Ahmad


Charles Babbage: Bapa Komputer Dunia

DI abad ini, komputer dan laptop sentiasa menjadi peneman generasi terkini. Tidak kisah ia bertujuan sebagai tugasan, hiburan, dan sebagainya, alatan elektronik ini sentiasa mempengaruhi kehidupan kita. Namun tahukah kalian bahawa siapakah pencipta pertama komputer/laptop ini?

Jika kalian berfikir bahawa syarikat teknologi seperti Dell, Toshiba, dan sebagainya sebagai pencipta, sebenarnya salah. Syarikat-syarikat ini hanyalah mengembangkan dan merevolusikan penciptaan komputer/laptop mengikut cita rasa moden. Pencipta sebenar komputer/laptop ini adalah Charles Babbage.

Beliaulah yang kita harus memanggilnya sebagai ‘Bapa Komputer Dunia’. 26 Disember tahun ini adalah hari ulang tahun kelahiran beliau yang ke-228 tahun. Charles Babbage adalah ahli matematik, jurutera mekanik, pencipta, dan ahli falsafah. Beliau banyak melakukan kajian saintifik yang berbeza bidang namun kajian kegemarannya adalah perekaan peranti perisian komputer.

AWAL KEHIDUPAN BABBAGE

Tahun 1791, Babbage dilahirkan di 44 Crosby Row, Walworth Road, London. Dia adalah anak lelaki dari 4 orang adik-beradik pasangan Babbage: Betsy Plumleigh Teape dan Benjamin Babbage. Bapanya adalah pegawai bank yang pernah bekerjasama dengan rakan sejawatnya yang terkenal iaitu William Praed untuk menubuhkan bank Praed’s & Co. pada 1801.

Ketika Babbage berusia 8 tahun, dia bersekolah di luar kota iaitu Alphington sementara menyembuhkan demamnya yang hampir meragut nyawanya. Kemudian dia menyambung pengajian di King Edward VI Grammar School di Totnes, South Devon. Malangnya, keluarganya mengalami masalah kewangan sehingga Babbage harus kembali ke rumah dan memperoleh ilmu dari guru peribadinya.

Babbage seterusnya meneruskan pengajian di Holmwood Academy di Enfield, Middlesex. Akademik tersebut mempunyai perpustakaan dan tempat itulah membuatkan Babbage jatuh cinta kepada bidang matematik. Pada umur sekitar 16-17 tahun Babbage kembali ke rumahnya dan kembali belajar bersama gurau peribadinya. Kali ini gurunya adalah pensyarah University of Cambridge. Maka, Babbage berpeluang belajar subjek Classic kemudian dipilih untuk menyambung pengajian di universiti tersebut.

BABBAGE SEBAGAI MAHASISWA CAMBRIDGE

Babbage memulakan pengajiannya di Kolej Trinity pada Oktober 1810 dan berpindah ke kolej Peterhouse pada 1812 setelah mendapat kedudukan tertinggi dalam subjek Matematik. Dua tahun kemudian dia bergraduasi. Semasa di University of Cambridge, dia pernah bekerjasama dengan beberapa nama terkenal seperti John Herschel (pencipta fotografi) dan George Peacock (ahli matematik yang kembangkan Algebra) untuk menubuhkan organisasi kalkulus bernama Analytical Society.

Babbage juga pernah menjadi ahli kelab kokurikulum seperti Kelab Hantu iaitu kelab yang menyiasat fenomena paranormal dan The Extractors Club, kelab yang memindahkan ahli mereka ke rumah sakit jiwa kemudian membebaskannya.

Babbage kemudian menjadi pensyarah subjek astronomi di Royal Institution. Tahun 1816,dia dipilih sebagai ahli Fellow of the Royal Society, darjat tertinggi dalam institut tersebut apabila seseorang mempunyai sumbangan terhadap bidangnya. Tahun 1820, dia bersama rakan sejawatnya menubuhkan Astronomical Society (kemudian nama diubah kepada Royal Astronomical Society).

Tujuan asal organisasi ini adalah mencari cara mudah untuk pengiraan astronomical yang rumit dan menjadikan sebuah jadual yang selaras dengan pengiraan mudah. Formula Babbage memudahkan pengiraan sesuai dengan apa organisasi inginkan maka dia peroleh Gold Medal sebagai tanda usaha dan penghargaannya.

BABBAGE DAN MESINNYA

Jadual matematik adalah penting bagi era di mana Babbage hidup kerana ia adalah keperluan untuk membuat navigasi, kajian sains, dan kejuruteraan. Pada era itu jadual dibentuk melalui hasil tangan para pengkaji, jadi kesilapan ketika mengira dan membentuk jadual adalah perkara yang tidak boleh dielak.

Untuk menyelesaikan masalah utama ini, Babbage mencadangkan suatu peranti mekanikal yang mampu membuat pengiraan tanpa kesilapan. Ia mestilah tepat, jimat masa dan wang. Maka, beliau mula ciptakan suatu model enjin pengiraan yang kecil pada 1819 dan disiapkan pada 1822. Mesin itu dinamakan sebagai Difference Engine 0 dan ia mampu mengira dan mencetak jadual matematik seperti yang dijanjikan.

Kerajaan British berkenan dengan mesin Babbage tersebut kemudian beliau diberi dana sebanyak £1,700 untuk mencipta mesin dalam skala penuh atau Difference Engine 1. Mesin kali ini bertugas untuk mengira dan menjadualkan formula polynomial functions. Pada tahun seterusnya, sebanyak lebih £17,000 dibelanjakan untuk menjayakan projek ini.

Malangnya, bahagian-bahagian mesin yang diperlukan memerlukan kos yang banyak. Ia memerlukan 25,000 buah bahagian mesin. Jadi beratnya mesti mencecah 13 metrik tan dan setinggi 8 kaki (2.4 meter). Tahun 1833, projek Difference Engine 1 dihentikan.

Namun kegagalan ini tidak memutuskan semangat Babbage, malah beliau bersemangat untuk mencipta sebuah mesin pengiraan yang lebih canggih dari Difference Engine. Mesin canggih ini adalah komputer pertama yang melakukan kerja pengiraan asas.

Komputer ini diprogramkan menggunakan kad berkod, mengambil idea pembinaan mesin tenunan Jacquard yang juga mengait kain yang kompleks menggunakan kad berkod. Ciptaan pertama komputer dibina namun ia tidak dilengkapkan sepenuhnya. Babbage juga pernah mereka bentuk mesin cetak untuk pembinaan mesin seterusnya. Walaupun Babbage banyak projek untuk dibentangkan kepada kerajaan, malangnya British menghentikan pemberian dana bermula 1842. Sekitar tahun 1846 dan 1849, Babbage membina Difference Engine yang dinaiktaraf bernama Difference Engine 2.

Sepanjang Babbage hidup sebagai pereka cipta, dia hanya mampu mencipta mesin Difference Engine dan komputer pertama yang tidak dapat disiapkan. Namun hasil rekaan dan ciptaan beliau kemudian menjadi rujukan generasi kemudian untuk pembinaan komputer terkini, menggunakan konsep asas yang sama seperti Babbage ciptakan. Maka, atas menaiktaraf rekaan Babbage inilah beliau dianggap sebagai pelopor kepada penciptaan komputer mekanikal pertama dunia.

SUMBANGAN BABBAGE SELAIN KOMPUTER

Babbage menerbutkan buku “On the Economy of Machinery and Manufactures” pada 1832 tentang pengeluaran industri yang diterima ramai. Buku itu juga menerangkan “Prinsip Babbage” tentang kelebihan pembahagian sektor pekerja dalam kilang. Beliau juga menerbitkan buku teologi bertajuk “On the Power, Wisdom and Goodness of God, as manifested in the Creation” pada tahun 1837.

Babbage juga menjadi pelopor kepada dua ciptaan: 1) Pilot atau penghadang hadapan keretapi wap, dan 2) alat ophthalmoscope, alat pemeriksaan mata namun alat Babbage ini tidak mendapat kepopulariti sehingga alat tersebut dipelopori semula oleh Hermann von Helmholtz.

KEHIDUPAN BERKELUARGA DAN AKHIR HIDUP BABBAGE

Pada 25 Julai 1814, Babbage berkahwin dengan pasangannya, Georgiana Whitmore di Gereja St. Michael, Teignmouth. Mereka berdua memperoleh 8 orang anak namun hanya 4 orang anak mereka saja yang hidup sehingga dewasa. Isterinya telah meninggal dunia di Worcester pada 1 September 1827.

Babbage seterusnya tinggal dan kerja selama lebih 40 tahun di 1 Dorset Street, Marylebone sehingga meninggal dunia pada umur 79 tahun, bertarikh 18 October 1871. Beliau dikebumikan di London’s Kensal Green Cemetery. Babbage dikatakan meninggal dunia akibat kegagalan buah pinggang namun akibat sebenar kemat1annya masih tidak diketahui.

Sekarang, Charles Babbage tidak sekadar diingati dan disegani oleh para akademik Eropah dan para pembangun teknologi perisian komputer, kisah beliau juga disebarkan kepada masyarakat melalui media hiburan. Dalam dunia hiburan, Babbage dikenali sebagai watak dari dunia Steampunk (genre fiksi sains berunsurkan dunia berteknologi wap). Dalam permainan video Civilization Revolution (2008), Babbage adalah watak Great Thinker. Filem pendek mengenai beliau juga diterbitkan pada 2008.

Dalam permainan mobile game FGO (Fate/Grand Order), Charles Babbage adalah Servant kelas Caster. Karakternya agak berbeza kerana Babbage ini adalah robot yang diaktifkan dengan wap dan mempunyai penukul seperti saiz tubuhnya. Tubuhnya seperti robot berstim wap ini adalah simbolik kepada sumbangannya dalam menaiktaraf keretapi wap dan watak Steampunk dari dunia hiburan.

Rasanya kita boleh kenal siapakah Charles Babbage yang setanding Bill Gates dan Steve Jobs apabila kita berhadapan dengan komputer atau laptop, kan?

RUJUKAN:

Anthony Hyman (1 January 1985). Charles Babbage: Pioneer Of The Computer. Princeton University Press. p. 17.

Copeland, B. Jack (18 December 2000). “The Modern History of Computing”. The Modern History of Computing (Stanford Encyclopedia of Philosophy). Stanford Encyclopedia of Philosophy. Metaphysics Research Lab, Stanford University. Retrieved 26 December 2019.

Halacy, Daniel Stephen (1970). Charles Babbage, Father of the Computer. Crowell-Collier Press.

Swade, Doron (2002). The Difference Engine: Charles Babbage and the Quest to Build the First Computer. Penguin.


Kebakaran Besar Meireki Yang Memb*nuh Nyawa Ratusan Ribu Manusia

Kira-kira 362 tahun yang lalu, Tokyo, atau pada zaman itu dikenali sebagai Edo, ditimpa sebuah bencana kebakaran yang amat dahsyat. Kebakaran yang berlaku selama 3 hari itu mer4gut nyawa yang jumlahnya sama atau mungkin lebih berbanding angka korban daripada kejadian pengeb0man Hiroshima dan Nagasaki pada tahun 1945, iaitu kira-kira 100 000 orang. Sebahagian sumber menganggarkan angka tersebut mencecah 200 000 orang atau separuh daripada populasi keseluruhan bandar Edo pada waktu itu.

Walaupun Edo
pada sepanjang tahun 1600 hingga 1868 menyaksikan berlakunya kebakaran demi
kebakaran, akan tetapi Kebakaran Besar Meireki atau kadangkala disebut sebagai
Kebakaran Furisode adalah yang paling besar. Dianggarkan bahawa kebakaran ini
memusnahkan kira-kira 60-70% dari keseluruhan bandar berkenaan.

Kebakaran ini
dinamakan sebagai Meireki kerana ia berlaku pada hari ke-18 dalam bulan pertama
bagi tahun ketiga Meireki. Meireki merujuk kepada era pemerintahan Maharaja
Go-Sai yang bermula pada tahun 1655 hingga 1663 Masehi, kira-kira 50 tahun
selepas berlakunya Pertempuran Sekigahara (1600 Masehi) yang menyaksikan puak
Tokugawa secara efektif menyatukan Jepun dan mengambil-alih tampuk politik
sebagai shogun. Pada era Meireki ini, shogun yang berkuasa adalah cicit kepada
Ieyasu, iaitu Tokugawa Ietsuna.

Dalam sebahagian
sumber, Kebakaran Besar Meireki dicatatkan berlaku pada 18-20 Januari 1657.
Akan tetapi, pentarikhan tersebut sebenarnya tidak tepat dan terkeliru.
Sebagaimana disebutkan pada perenggan di atas, Kebakaran Besar Meireki
dicatatkan dalam sumber klasik berlaku pada hari ke-18 dalam bulan pertama bagi
tahun ke-3 Meireki. Bulan pertama ini bukanlah merujuk kepada bulan Januari,
sebaliknya perkiraan yang disandarkan semula pada kitaran tahun Meireki itu
sendiri. Tarikh tepat berlakunya kebakaran ini adalah 2-4 Mac 1657.

Walaupun
kebakaran dahsyat ini merupakan bencana besar dalam sejarah Edo, akan tetapi
sejarahwan masih belum dapat menyatakan puncanya secara jelas melainkan apa
yang pasti, kebakaran bermula dari sebuah kuil Shinto. Bagi menerangkan lebih
lanjut tentang punca kebakaran, kebanyakan sumber memetik sebuah kisah rakyat
yang bersifat romantis. Antara sumber yang memerihalkan secara terperinci
tentang kisah berkenaan adalah Richard Gordon Smith dalam karyanya, Ancient Tales and Folklore of Japan.

Menurut beliau,
segalanya bermula daripada seorang gadis yang bernama O Same yang jatuh cinta
kepada seorang sami yang beliau sendiri tidak kenali. Cinta pandang pertama itu
berputik semasa pertemuan pertama dan terakhir antara mereka berdua di sebuah
kuil. Memandangkan nama sami itu sama sekali tidak dikenali oleh O Same, maka
mustahil untuknya mencari semula sami itu. Lantaran menanggung derita rindu
yang berpanjangan, O Same jatuh sakit. Untuk mengubati hati duka anaknya itu,
bapa O Same iaitu Hikoyemon menghadiahkannya sepasang kimono yang amat mahal.

Namun, usaha
Hikoyemon sama sekali tidak membuahkan hasil dan O Same meninggal dunia dengan
membawa hati yang telah dipatahkan oleh cinta tersebut. Selepas menyemadikan
jasad O Same, kimono itu dihadiahkan ke sebuah kuil untuk dipelihara. Akan
tetapi, disebabkan nilai kimono itu yang mahal, maka si ketua sami di kuil
berkenaan pecah amanah dan menjualnya di sebuah kedai barangan terpakai.
Setahun kemudian, kimono itu dihadiahkan semula oleh seorang ayah yang
kehilangan anak gadisnya, atas sebab yang sama seperti O Same, dan kimono itu
sekali lagi dijual oleh si ketua sami. Tahun seterusnya juga berlaku keadaan
yang sama.

Lantaran
kejadian itu berulang lagi dan lagi, maka si ketua sami dan rakan-rakan sami
yang lain menganggap kimono itu telah disumpah lantas membakarnya. Namun sebaik
sahaja kimono itu dijilat api, angin kencang terus bertiup sekaligus
menyebarkan marakan api itu ke seluruh kuil, dan seterusnya ke seluruh bandar
Edo.

Walaupun agak
meragukan untuk menjadikan kisah di atas ini sebagai sebab berlakunya
kebakaran, namun banyak sumber yang tidak menafikan kebarangkalian untuk kisah
tersebut benar-benar berlaku. Apapun keadaannya, kemusnahan yang diakibatkan
oleh kebakaran ini adalah suatu perkara yang pasti.

Tepat pada
tanggal 2 Mac 1657, suatu angin barat laut bertiup kencang dan memarakkan lagi
kebakaran yang berlaku di salah sebuah kuil di Edo, sekaligus mengakibatkannya
tersebar ke bangunan-bangunan lain. Sebelum sempat pasukan pemadam api
menangani keadaan, kebakaran sudah pun tersebar jauh melangkaui Sungai Sumida
dan Terusan Nihonbashi, lalu meranapkan Fukugawa dan Kyobashi. Ramai yang
menjadi korban pada hari pertama.

Memasuki hari
kedua, kebakaran terus tersebar hingga ke Istana Edo. Mujur, istana utama
sempat diselamatkan. Walau bagaimanapun, menara-menara di bahagian luar tembok
istana habis hangus terbakar. Begitu juga dengan kediaman para daimyo dan samurai bawahan. Angka korban pada hari kedua juga ramai, namun
tidak seramai hari pertama.

Walaupun
kebakaran tersebut akhirnya terhenti pada hari ketiga, asap tebal terus
menyelimuti langit Edo selama berhari-hari sekaligus menghalang sebarang usaha
pemulihan – pencarian jasad korban ataupun membersihkan puing-puing runtuhan.
Hanya pada hari ketujuh, barulah pihak kerajaan dapat menggerakkan usaha
pembersihan secara giat.

Jasad
mangsa-mangsa yang terkorban dibawa ke sebuah lapangan besar untuk disemadikan
di dalam sebuah lubang besar yang sudah digali terlebih dahulu. Lantaran
mustahil untuk setiap jasad itu dikenal pasti identitinya, maka upacara
pengebumian individu tidak dilakukan. Sebaliknya, Edo membawa masuk sekumpulan
sami dari pelbagai kuil untuk membacakan doa setiap kali jasad mangsa
disemadikan.

Lanskap kota Edo
pasca-Kebakaran Besar Meireki mengalami perubahan yang cukup drastik. Kediaman
raja-raja feudal, kuil-kuil penting dan beberapa tempat suci dipindahkan ke
kawasan yang lebih hampir di pinggir bandar. Lantaran itu, komuniti pinggir
bandar seperti Honjo dan Fukugawa ikut terbangun dan menjadi sebahagian
daripada bahagian penting kota.

Di samping itu, langkah-langkah keselamatan turut diambil dengan lebih giat. Jalan-jalan utama dilebarkan untuk memudahkan pergerakan di samping melambatkan kadar kemarakan api. Sejumlah terusan juga digali di tempat-tempat utama untuk berfungsi sebagai banteng kebakaran, selain memudahkan lagi kerja-kerja pemadaman. Kerajaan juga mengeluarkan undang-undang baru yang antara lain adalah perintah untuk memindahkan bekalan kayu yang disimpan di Edo ke daerah Kiba. Usaha pembinaan semula bandar secara terancang juga digerakkan oleh Tokugawa Ietsuna, di mana ia mengambil masa selama 2 tahun. Saiz bandar Edo juga mengalami peningkatan.

Rentetan
kejadian ini, nama era diraja ditukar daripada ‘Meireki’ kepada ‘Manji’. Nama
era diraja lazimnya berubah apabila seorang maharaja baru dimahkotakan. Namun,
berlakunya peristiwa besar ataupun bala bencana yang teruk juga menjadi faktor
perubahan dan hal ini berlaku bagi Kebakaran Besar Meireki.

Sebagai tanda
peringatan bagi mengenang peristiwa malang ini, sebuah dewan atau kuil memorial
yang besar dibina. Binaan ini dinamakan sebagai Kuil Eko-in.

RUJUKAN:

Richard Gordon
Smith. Ancient Tales and Folklore of
Japan. (1906). London: A. & C. Black.

Tokyo
Metropolitan Library. (n.d.). Reconstruction of the city after ‘Great Fire of
Meireki”.
https://www.library.metro.tokyo.jp/portals/0/edo/tokyo_library/english/machi/page2-1.html

Sean Munger. (2
Mac 2015). The night Edo burned: The Great Fire of Meireki.
https://seanmunger.com/2015/03/02/the-night-edo-burned-the-great-fire-of-meireki/

Major Dan. (2
Mac 2017). March 2, 1657: Great Fire Kills More Japanese than Atom Bomb!
History and Headlines.
https://www.historyandheadlines.com/march-2-1657-great-fire-kills-japanese-atom-bomb/


Erti Ijab Dan Kabul

Ijab dan kabul mempertemukan 2 insan dalam satu ikatan yang fitrah. Fitrah semenjak penciptaan Adam dan Hawa. Lalu Allah abadikan ikatan ini dalam satu nas yang sangat indah..

“Hai sekalian manusia, bertakwalah kepada Tuhanmu yang telah menciptakan kamu dari seorang diri, dan dari padanya Allah menciptakan isterinya; dan dari pada keduanya Allah memperkembang biakkan laki-laki dan perempuan yang banyak. Dan bertakwalah kepada Allah yang dengan (mempergunakan) nama-Nya kamu saling meminta satu sama lain, dan (peliharalah) hubungan silaturrahim. Sesungguhnya Allah selalu menjaga dan mengawasi kamu.”

An-Nisa’, QS, 4 : 1

“….yang telah menciptakan kamu dari seorang diri, dan dari padanya Allah menciptakan isterinya..”

Mengingatkan kita kembali kepada fitrah penciptaan Hawa dari rusuk kiri Adam dan peranan suami dan isteri itu.

– Rusuk kiri itu rapat dengan tangan.. Untuk suami menjaga, melindungi, mencari nafkah, membelai dan menjadi petunjuk kepada isteri..

– Rusuk kiri itu rapat dengan hati.. Supaya si suami jelas siapa yang memenuhi ruang hati dan disayangi.

– Rusuk kiri itu pelindung hati.. Supaya isteri selalu beringat, suami itu penggeraknya hati. Sihat hati itu, sihat lah suami.. Sakit hati itu, maka sakit lah suami.

– Rusuk kiri itu fitrahnya bengkok.. Untuk suami selalu menjadi petunjuk kepada isteri. Bengkok tidak boleh diluruskan dengan keras, ianya patah.. Suami perlu sentiasa memastikan jalannya lurus, supaya sentiasa memimpin tangan isteri..

– Rusuk kiri fitrahnya bengkok.. Untuk isteri mengingati, kadang-kala jangan terlalu keras. Takut si suami ikut bengkok bersama kerana menjaga hati isteri.

“….dan dari pada keduanya Allah memperkembang biakkan laki-laki dan perempuan yang banyak..”

Suatu ikatan yang melahirkan lebih banyak insan. Mengingatkan kita kepada, insan yang baik dicipta oleh ibubapa yang baik.

Tanggungjawab ikatan bukan sekadar terletak pada saat ijab dan kabul, tetapi ianya berterusan dibawa ke generasi yang seterusnya.
—————————————-

“….. yang dengan (mempergunakan) nama-Nya kamu saling meminta satu sama lain..”

Saling meminta antara satu sama lain itu menunjukkan kepentingan suami kepada isteri.. dan isteri kepada suami. Saling-melengkapi, kerana itulah saling meminta antara satu sama lain.

Ia juga menunjukkan pengorbanan. Di mana perhubungan ijab dan kabul ini terjalin di atas dasar pengorbanan.

– Bagaimana isteri berusaha mendahulukan keluarga, memastikan suami dan anak-anaknya terjaga.

– Dan bagaimana suami berkorban apa saja untuk isteri dan anak-anak tercinta.

“Yang menentukan kebahagiaan kehidupan dunia ialah isteri dan yang menentukan kebahagiaan di Jannah kelak ialah suami.
Isteri pengorbanannya lain. Suami pengorbanannya lain. Jangan disamakan. Fitrah penciptaan itu memang tak sama antara Rijal dan Nisa’.”

“….dan (peliharalah) hubungan silaturrahim..”

Mengingatkan lagi akan tanggungjawab suami dan isteri terhadap hubungan kekeluargaan yang makin besar. Keluarga suami menjadi keluarga isteri.. dan keluarga isteri menjadi keluarga suami.. Perlu dijaga hubungan silaturrahim. Tidak boleh diantara keduanya menidakkan keluarga satu sama lain..

Indah diabadikan kerukunan rumahtangga, melalui ijab dan kabul. Allah SWT firmankan di dalam ayat ini menunjukkan betapa pentingnya ikatan itu..

Peranan dan tanggungjawabnya besar. Jika besar, ianya pasti berat.. Dan apabila ia berat, ingatlah pesanan ini…
“Berat sama dipikul, ringan sama dijinjing..”

Isteri itu amanah.. Perkahwinan itu ibadah..


Vaksin Pfizer Tidak Begitu Berkesan Pada Orang Gemuk

Semua negara hari ini sedang bergelut untuk melawan pandemik COVID-19. Berkat ilmu saintifik, dunia dianugerahkan dengan beberapa jenama vaksin yang berkesan lagi selamat. Teknologi dan dana turut melicinkan proses.

Dan perlumbaan vaksin pertama dimenangi gandingan Pfizer dan BioNTech, yang memperolehi sebuah vaksin berjenis mRNA.

Jenama vaksin ini ialah Comirnaty, yang sungguh berkesan. Bersama dengan vaksin mRNA oleh Moderna, beberapa negara sudah melaporkan kadar kebolehjangkitan yang menurun.

Amerika Syarikat misalnya telah menjadi negara paling teruk dipukul ombak COVID-19. Program vaksin yang pantas (juga perintah pelitup muka) telah melandaikan lekuk pandemik dengan mendadak.

Tetapi pada bila-bila masa, COVID-19 boleh menular kerana masih ramai belum atau enggan menerima vaksin.

Namun ada situasi menarik yang berlaku di Itali. Seorang saintis mendapati bahawa vaksin Comirnaty tidak begitu berkesan pada satu golongan.

Siapakah Golongan Ini?

COVID-19 mendapat perhatian dunia dengan pantas kerana statusnya sebagai penyakit mudah berjangkit.

Berbeza dengan obesiti yang menular secara berperingkat. Saintis hari ini melihat 1950-an sebagai pencetus paling awal yang menyebabkan krisis kegemukan hari ini (Roan, 2011). Jika fikir logik, memang betul 1950-an paling relevan.

Sebelum itu dunia dibelah teruk kerana Perang Dunia Kedua, yang didahului Perang Dunia Pertama dan Pandemik Influenza.

Teknologi pertanian dan perubatan yang semakin maju meningkatkan jumlah populasi yang hari ini sudah mencapai takat semasa.

Hasil daripada peningkatan ini juga datangnya pandemik obesiti. Jangankan orang biasa – pekerja kesihatan yang mengetahui tentang padahnya turut terkesan sama.

Itulah apa yang berlaku di Itali.

Vaksin yang diagihkan dalam kalangan barisan hadapan, khususnya pekerja kesihatan, didapati tidak begitu berkesan jika penerima menghidapi penyakit obesiti.

Comirnaty mengajar tubuh badan cara melawan COVID-19. Tetapi dengan dua dos sekalipun, badan yang gemuk hanya menghasilkan separuh antibodi daripada kadar sepatutnya.

Masih Terlalu Awal

Dapatan ini memanglah terlalu awal. Vaksin COVID-19 baru saja diagihkan. Mungkin terlalu cepat untuk menerima dapatan di Itali sebagai sumber sahih. Tetapi ada satu perkara yang perlu ditekankan di sini.

Dunia Barat berdepan dengan virus Influenza pada setiap masa. Jadi banyak negara menggunakan kaedah vaksinasi untuk mengurangkan kadar kebolehjangkitan.

Setiap tahun, dua kali pengeluar perlu membuat vaksin jenis baru untuk mencegah mutasi virus Influenza (WHO, 2012).

Saintis mendapati bahawa vaksin Influenza tidak begitu berkesan pada orang yang mengalami masalah kegemukan (Harvard Health Publishing, 2017).

Jadi di sini ada dua vaksin yang terbukti “separuh berkesan” pada penerima yang menghidap obesiti.

Ini jelas satu masalah besar. Kerana dengan obesiti boleh datang pula penyakit dua serangkai iaitu kencing manis (diabetes) dan tekanan darah tinggi (hypertension).

Penyakit dua serangkai memang menjejaskan sistem imunisasi (Berbudi, et al., 2020). Sebab itulah pesakit dua serangkai amat berisiko untuk dijangkiti COVID-19 yang teruk (Fang, et al., 2020).

Bendung Masalah Kegemukan

Vaksin Influenza terbukti tidak begitu berkesan dalam kalangan orang bermasalah kegemukan. Jadi tidak pelik jika vaksin COVID-19 begitu juga.

Penyelidik Itali sedang mempertimbangkan tambahan vaksin (atau dos berlebihan) untuk memberikan pelindung (Andrews, 2021).

Menariknya, tanda tanya ini sudah timbul sebelum Comirnaty diluluskan lagi. Kerana ramai penyelidik agak khuatir jika vaksin boleh berkesan sepenuhnya dalam kalangan orang bermasalah kegemukan (Ledford, 2020).

Sebab inilah rakyat perlu mengikuti SOP meskipun sudah menerima vaksin. Kerana kadar kebolehjangkitan perlu diputuskan terlebih dahulu, bagi melindungi semua orang tidak kira kurus atau gemuk.

Akhir kata, satu kisah berkaitan Islam sangat relevan dalam hal ini.

Seorang lelaki pernah mewajarkan perutnya yang besar sebagai berkat daripada Allah. Tetapi Saidina Umar (ra) membalas dengan nasihat yang relevan hingga hari ini. Beliau pernah menasihati orang ramai supaya elak makan terlalu banyak.

Kerana perbuatan tersebut akan menjejaskan tubuh badan, dan membawa penyakit. Kata-kata nasihat masih bergema hari ini,  walaupun sudah 1,377 tahun sejak beliau menghembuskan nafas terakhir di kota Madinah.

Madinah merupakan kota yang penting di sisi agama Islam. Cuma ada sedikit ironi. Berdasarkan statistik terbitan 2016, Kuwait merajai takhta dalam carta obesiti. Mengikuti belakang ialah Amerika Syarikat, Jordan, Arab Saudi, Qatar, Libya, Turki, Mesir, Lubnan dan Emiriyah Arab Bersatu.

Yang betul-betul merisaukan… Malaysia ada masalah obesiti juga.

RUJUKAN:

Andrews, L. (2021, Mac 1). Pfizer’s Covid vaccine may not work as well if you’re fat: Obese people make HALF as many antibodies after getting two doses, study claims. The Daily Mail.

Berbudi, A. et al. (2020). Type 2 Diabetes and its Impact on the Immune System. Curr Diabetes Rev. 16 (5): 442-449.

Fang, L. et al. (2020, April 1). Are patients with hypertension and diabetes mellitus at increased risk for COVID-19 infection? The Lancet Respiratory Medicine. 8 (4).

Harvard Health Publishing. (2017). Flu vaccine less effective in obese individuals.

Ledford, H. (2020, Oktober 20). How obesity could create problems for COVID vaccine. Nature.

Roan, S. (2011, Disember 29). 1950s may have triggered obesity pandemic. The Seattle Times.

WHO. (2012). Vaccines against Influenza. Weekly Epidemiological Record. 87 (47): 461-476.


Toleransi Agama Yang Menjatuhkan Empayar Uthmaniyyah

Penulisan artikel untuk kali ini mungkin boleh memacu sesetengah golongan liberal dan kaum bukan Islam di Malaysia, namun ia adalah perlu supaya mereka mampu memahami apa itu definisi kesamarataan dan liberalism menurut pandangan Islam itu sendiri.

Bahkan untuk bercakap soal negara Islam yang sering dinafikan oleh mereka bagi merujuk kepada Malaysia sebagai sebuah negara dengan Islam sebagai agama rasmi persekutuan, mereka harus melihat bagaimana Empayar Uthmaniyyah berkembang sebagai sebuah negara Islam dikala kaum bukan Islam hidup aman damai di bawah pemerintah Islam.

Definisi Asas Uthmaniyyah

Empayar Uthmaniyyah adalah salah satu Empayar monarki yang paling lama dan paling lama bertahan dalam sejarah. Sejarah pemerintahan Islam bangsa Turki ini berusia kira-kira 600 tahun.

Ia adalah sebuah Empayar, sebuah Kesultanan, dan sebuah Khilafah yang diilhamkan dan dikekalkan, oleh Islam dan institusi Islam. Mereka menggantikan Empayar Byzantine (Rom Timur) sebagai kuasa hegemoni utama di Mediterranean Timur.

Empayar Uthmaniyyah mencapai kemuncak kegemilangannya di bawah Sultan Suleyman Qanuni (The Magnificent) yang memerintah pada 1520-1566, ketika keluasannya berkembang meliputi wilayah Balkan dan Hungary, kemudian mencapai pintu gerbang Vienna.

Empayar Uthmaniyyah mula memasuki fasa kejatuhan setelah dikalahkan dalam Pertempvran Lepanto (1571) dan kehilangan hampir seluruh angkatan lautnya. Mereka terus merosot lagi pada abad-abad yang akan datang, dan dihapuskan secara tersusun melalui Per4ng Dunia Pertama dan Per4ng Balkan. Lalu memperoleh kemerdekaannya melalui Per4ng Kemerdekaan Turki yang dicetuskan Mustafa Kemal Ataturk.

Faktor Lain Kejatuhan Islam Uthmaniyyah

Apakah lagi faktor lain yang menyumbang kepada kejatuhan Empayar Uthmaniyyah di kemuncak kejayaannya? Dikatakan bahawa, walaupun telah memasuki fasa kemerosotan seawal abad ke-16, ramai penganalisis per4ng dan sejarah percaya bahawa Empayar Uthmaniyyah sepatutnya mampu bertahan sekurang-kurangnya sehingga pertengahan abad ke-20.

Namun, pemerintah Uthmaniyyah mungkin tersilap dalam melaksanakan beberapa percaturan. Sesungguhnya, salah satu punca yang menjadi penyumbang besar akan kejatuhan kerajaan Islam itu adalah kerana keterlaluan dalam memberikan TOLERANSI terhadap kaum minoriti bukan Muslim di Turki.

Benar, walaupun Uthmaniyyah didendang sebagai antara pemerintahan Islam yang cukup adil dalam sejarah kerana polisi pemimpin Islam Uthmaniyyah yang menerapkan konsep toleransi beragama yang bebas, memberi keistimewaan terhadap kaum bukan Islam (dhimmi) yang kadangkalanya menganaktirikan umat Islam sendiri, lalu ditambah lagi dengan sistem millet yang memberi kebebasan kepada kaum minoriti menguruskan komuniti mereka mengikut dasar dan undang-undang yang mereka bentuk sendiri.

Semua pemberian pemerintah Islam itu tidak akan membuatkan kaum minoriti merasa bersyukur, sebaliknya mereka gunakan peluang kelebihan ini untuk membentuk struktur organisasi gerakan pember0ntak dari kalangan mereka sendiri, yang mencetuskan beberapa peristiwa-peristiwa berdarah kecil hingga mengundang campur tangan pihak asing lalu mengheret Uthmaniyyah ke kancah peper4ngan.

Kedudukan Orang Kristian Dan Yahudi Dalam Pemerintahan Uthmaniyyah

Kedudukan dan situasi orang Yahudi dan Kristian semasa berada di bawah pemerintahan Empayar Turki Daulah Uthmaniyyah merupakan satu isu yang masih terus dibahaskan hari ini setelah menjelang satu abad berlalu dan setelah berakhirnya Khilafah Islam itu secara rasminya.

Kesatuan keagamaan biasanya menjadi penentu status terutamanya di dalam Empayar Uthmaniyyah yang majoritinya penduduk Islam. Menurut Moshe Ma’oz di dalam Middle Eastern Minorities, pada awalnya, orang Kristian dan Yahudi dilihat sebagai “subjek rendah atau denominasi tidak sah.” Akibatnya, mereka adakalanya di diskriminasi oleh entiti negeri.

Melalui pandangan yang berbeza, para sejarawan berpendapat bahawa kedudukan kaum minoriti di bawah Uthmaniyyah adalah lebih istimewa berbanding dengan layanan terhadap kaum minoriti di tempat lain di dunia ini.

Ia bahkan mengatasi negara Malaysia hari ini yang amat dikenali dengan toleransi bangsa Melayu terhadap kaum minoriti walaupun pelbagai sensitiviti mereka dicabar oleh orang-orang Cina dan India yang bukan Islam.

Menurut Edward Said di dalam karya Orientalism (New York: Vintage Books, 1979), penyalahgunaan istilah “Orientalisme,” yang digambarkan sebagai kaedah Barat untuk “menguasai” atau menyusun semula sejarah Timur Tengah berikutan sikap prejudis mereka terhadap orang-orang Islam atau bangsa Arab, telah menyebabkan banyak berlaku kesalahan naratif sejarah.

Menurut Bruce Masters di dalam Christians and Jews in the Ottoman Arab World: The Roots of Sectarianism. (Cambridge, Cambridge University Press, 2001), orang Barat sinonim dengan sikap berat sebelah terhadap orang Islam, dan sering memesongkan kenyataan berkenaan hubungan antara orang Kristian, Muslim dan Yahudi di bawah Empayar Uthmaniyyah.

Oleh itu, perlu diingatkan bahawa setiap tafsiran sejarah, atau tafsiran yang salah, wajib diperhatikan dengan amat teliti terutamanya apabila melibatkan persoalan tentang kedudukan orang Yahudi, Kristian dan Islam di bawah Empayar Uthmaniyyah.

Untuk memahami kedudukan orang-orang Yahudi dan Kristian semasa era Uthmaniyyah, status rasmi mereka perlu diter4ngkan. Mereka ditakrifkan dalam kelompok berbeza-beza, antaranya adalah Ahl al-Kitab (mereka yang memegang keyakinan monoteistik/tauhid).

Dengan demikian, layanan terhadap mereka mungkin agak berbeza jika dibandingkan dengan penduduk yang berpegang kepada ajaran dan fahaman politeist di bawah pemerintahan Uthmaniyyah, kerana umat Islam menerima dan beriman terhadap para Nabi dalam agama Kristian dan Yahudi.

Hasilnya, mereka diberi keistimewaan di mana mereka akan berada di bawah perlindungan kerajaan dan dikenali sebagai Ahl al-Dhimma (kafir Zimmi, ia adalah tradisi perlindungan untuk kaum minoriti yang masih boleh dilihat pada hari ini di Tehran. Masih terdapat ramai komuniti Kristian yang masih tinggal di Iran.

Memandangkan agama-agama Samawi ini (Kristian, Yahudi dan Islam) yang diiktiraf secara rasmi oleh kerajaan masih lagi menikmati dhimma, maka komuniti Kristian akan dijamin perlindungan oleh kerajaan.

Salah satu contoh yang menjadi bukti toleransi Islam melalui tradisi perlindungan tersebut adalah melalui ekspresi lukisan simbolik wajah Ayatollah Khomeini dengan riak wajah tegas di luar gereja Armenia di sekitar Teheran. Lukisan tersebut melambangkan simbolik perlindungan Ayatollah ke atas gereja dan dia sedia melindungi keselamatan gereja mereka secara peribadi.

Mereka menikmati hak autonomi dalam urusan agama mereka dan pendidikan. Dalam pengertian ini, orang Yahudi dan Kristian menikmati beberapa keistimewaan tertentu di bawah Perundangan Uthmaniyyah yang tidak pernah diberikan kepada kaum minoriti di Eropah, di mana orang-orang Yahudi dan umat Islam sering dianiaya atau ditahan kerana sikap prejudis keagamaan.

Walau bagaimanapun, itu tidaklah bermaksud bahawa orang Yahudi dan Kristian menikmati kebebasan sepenuhnya di bawah pemerintahan Islam. Mereka tetap dilihat sebagai subjek rendah di bawah Empayar.

Di dalam istilah yang mudah, nilai ketuanan Islam yang kompleks pada sifat umat Islam di Empayar Uthmaniyyah mungkin disebabkan oleh keimanan mereka yang tinggi terhadap Nabi Muhammad SAW sebagai nabi yang terakhir, sejenis kepercayaan prinsip yang tidak ada pada orang Kristian dan Yahudi.

Pendek kata, konsep nya mungkin hampir meyamai konsep di Malaysia, walaupun hak dan keistimewaan yang dinikmati oleh kaum minoriti bukan Islam tidak setaraf atau tidak lah melebihi kelebihan yang dinikmati kaum majoriti sendiri, namun tidak pernah kaum majoriti menzalimi mereka dengan penindasan secara terbuka. Keadaan ini adalah jelas lagi nyata, baik di zaman Turki Uthmaniyyah mahupun pada hari ini di Malaysia.

Namun, kaum minoriti yang mula merasakan mereka sudah semakin kuat, mula bertindak menuntut hak kesamarataan dan mencabar kaum majoriti hingga kadang kala mencabul batas sensitiviti yang boleh mencetuskan peper4ngan kaum seperti 13 Mei 1969. Di Uthmaniyyah, keadaan yang tegang bermula setelah sistem millet tidak lagi mampu dikawal oleh kerajaan.

Walaubagai mana pun, kegagalan mereka untuk beraspirasi dengan hikmah Rasulullah SAW sedemikian mungkin menyebabkan pemerintah Islam melihat mereka sebagai satu kelompok dengan standard keupayaan yang rendah. Oleh itu, mereka dikehendaki membayar cukai pungutan khas menurut hukum yang dipanggil sebagai Jizyah.

Walaupun mereka dibenarkan untuk memegang beberapa jawatan kanan sebagai pegawai kerajaan, contohnya, penasihat kewangan atau pakar perubatan, mereka sentiasa dikehendaki memegang hanya jawatan yang lebih rendah daripada rakan sekerja mereka yang beragama Islam.

Mereka adakalanya terikat dengan larangan dan protokol dalam etika tatacara berpakaian, dan kadangkala diganggu oleh jiran atau pegawai mereka. Ini menunjukkan bahawa meskipun pemerintah memberikan keistimewaan sebagai dhimma kepada orang Kristian dan Yahudi, tindakan prejudis kadangkala berlaku dalam konteks secara tidak rasmi, atau tidak lah sampai mencalar imej kerajaan Islam.

Terdapat sedikit pemisahan sosial tertentu antara orang Islam dan bukan Islam. Melabel secara stereotaip berkategori terhadap orang Kristian dan Yahudi sering digunakan dalam mencipta jurang antara mereka. Malah di kawasan yang saling berdekatan antara kumpulan masing-masing, di mana mereka tinggal dan bekerja sebagai jiran, mereka jarang termasuk dalam komuniti “kami” dari kawasan kejiranan.

Sistem Millet

Masalah orang-orang Yahudi dan Kristian sangat jarang ditangani secara individu, sebaliknya mereka bersandar kepada sistem millet (sistem masyarakat) yang akan diuruskan kelompok mereka sendiri sebagai satu komuniti.

Sebagai contoh, Rabbi, dalam millet-bashi, berperanan sebagai pegawai pentadbir yang bertanggungjawab bertindak sebagai wakil untuk komunitinya kepada kerajaan. Lebih kurang semacam seorang penghulu atau ADUN di Malaysia.

Daripada mengumpul cukai jizya secara individu, mereka membayar cukai kepada kerajaan secara kolektif, dengan Ketua Rabbi sebagai pentadbir. Ini melibatkan semua komuniti Kristian dan Yahudi yang diiktiraf. Sistem millet membenarkan komuniti masing-masing menikmati tahap autonomi pentadbiran tertentu di bawah wakil mereka.

Pemimpin millet melalui bidang kuasa tertentu menggunakan kuasa mereka untuk menguatkuasakan dan meluluskan undang-undang. Dia juga bertanggungjawab membawa laporan rujukan isu komuniti beliau kepada kerajaan Uthmaniyyah.

Menurut Roderic H. Davison, kumpulan-kumpulan etnik yang mengamalkan sistem millet meneruskan sistem tersebut sehingga melangkaui batas tertentu sebagai “ejen perubahan,” yang membantu membawa kemodenan dan reformasi tertentu di dalam Empayar Uthmaniyyah.

Dia merujuk kepada individu-individu yang menjadi penghubung atau perantara di kalangan orang-orang bukan Islam millet dengan dunia Eropah. Orang-orang Armenia, orang Greek dan Yahudi menyumbang kepada kemasukan import media cetak ke Empayar Uthmaniyyah.

Kerajaan juga menguatkuasakan beberapa perubahan untuk memulihkan kembali Empayar Uthmaniyyah, seperti  menaiktaraf angkatan tenter4 dan membuka kedutaan di Eropah. Titah 1856 dari Sultan Abdülmecid menubuhkan autonomi kaum berdasarkan kesamarataan, tetapi meninggalkan aspek pentadbiran berstatus peribadi, seperti perkahwinan dan pendidikan kepada millet.

Ia turut menguatkuasakan sistem kutipan cukai dari semua warganegara, bukan sekadar orang Kristian dan Yahudi semata-mata lagi, serta perkhidmatan tenter4 diwajibkan untuk semua orang.

Walau bagaimanapun, terdapat amalan yang agak berbeza dilakukan; tindakbalas kebanyakan orang Kristian dan Yahudi terhadap reformasi tenter4 adalah mereka lebih rela membayar cukai khas yang boleh mengecualikan mereka daripada berkhidmat dan bertugas untuk tenter4, berbanding memenuhi tanggungjawab mereka dalam khidmat mandatori.

Selain itu, dalam beberapa kes, millet adalah ejen perubahan dalam memodenkan Empayar Uthmaniyyah; mereka bertindak sebagai “saluran” atau “penapis” perubahan. Yang lain, mereka bertindak sebagai penentang untuk melakukan reformasi demi melindungi kepentingan mereka sendiri, seperti dalam hal perkhidmatan ketenter4an.

Menurut Davison, penerimaan pemodenan tertentu oleh kaum bukan Islam juga menyebabkan pertembungan dengan penolakan dari umat Islam atas dasar keagamaan dan sentimen anti-Barat.

Walau bagaimanapun, adalah penting untuk mengingati kembali pemetaan semula sejarah oleh orientalis Said berdasarkan prejudis anti-Islam ketika bercakap soal dakwaan Davison.

Kedudukan Kristian dan Yahudi di bawah pemerintahan Uthmaniyyah boleh dibahaskan dalam bentuk sejarah. Di saat persatuan keagamaan sering menjadi penentu status sosial masyarakat, hakikatnya kaum minoriti dilayan melalui tahap toleransi yang tidak sering dinikmati oleh kaum minoriti di bawah pemerintahan Kristian.

Kesimpulan

Disebabkan pemerintahan Uthmaniyyah berdasarkan toleransi agama, maka selagi mana rakyatnya bertutur dalam bahasa Turki dan bersumpah setia terhadap Empayar Uthmaniyyah dan para sultannya. Semua orang adalah sama jika mematuhi garis panduan ini, tanpa mengira perbezaan latar belakang

Inilah yang membezakan Islam dengan bukan Islam melalui undang-undang tradisional Kristian Eropah di mana seseorang haruslah memiliki darah keturunan bangsawan Kristian untuk mendapat keistimewaan.

Empayar Uthmaniyyah dan kerajaan-kerajaan Islam yang lain berkembang mekar kerana meghargai nilai kedamaian, dan sifat hormat mereka terhadap budaya lain bawah pemerintahan mereka.

Uthmaniyyah membuktikan bahawa dengan memberi layanan yang sama rata, mereka berjaya mengekalkan dominasi kuasa dan menjadi salah satu empayar yang paling penting, terkenal dan berkuasa dalam sejarah.

Ini kerana berdasarkan tradisi Sufi yang diamalkan dalam Islam Uthmaniyyah mereka terikat dengan ajaran Islam yang mengatakan bahawa orang Kristian dan Yahudi percaya kepada konsep Tuhan itu adalah Esa, dan manusia hanya akan selamat di bawah kepercayaan ini.

Uthmaniyyah secara beransur-ansur menerapkan konsep toleransi agama di kawasan-kawasan yang baru ditawannya, memang benar ia telah menjadikannya antara penyumbang terbesar kepada pengembangan Islam, dan lebih mudah untuk Uthmaniyyah menaklvk dengan lebih jauh.

Namun Uthmaniyyah sering terlupa, bahawa di saat mereka sedang mengembangkan Islam, telah wujudnya pergerakan-pergerakan pember0ntak yang dimulakan oleh orang-orang Islam sendiri di kalangan mereka semenjak awal abad ke-15 lagi. Pergerakan-pergerakan ini sikit sebanyak beransur menjadi kumpulan Islam yang menerima fahaman liberal ketika zaman moden.

Apatah lagi apabila sistem millet diperkenalkan, ia telah menyebabkan organisasi-organisasi nasionalis bukan Islam yang telah sedia ada wujud sejak awal abad ke-19 seperti Filiki Eteria pada 1814 di Odessa, dan telah melahirkan beberapa organisasi pember0ntak yang menjadi ejen kemerdekaan wilayah tertentu keluar daripada Uthmaniyyah seperti IMRO – Internal Macedonian Revolutionary Organization pada 1893 di Salonica.

Mengapa ia boleh berlaku? Ya, mungkin pemerintah Uthmaniyyah pada waktu itu fikir, dengan mengamalkan sistem millet, mereka boleh menyatukan semua rakyat bukan Islam di bawah satu bumbung.

Tetapi mereka lupa sedangkan orang-orang Islam termasuk bangsa Arab sendiri boleh melancarkan pember0ntakan menentang Uthmaniyyah di bawah semangat nasionalis, mengapa tidak orang bukan Islam?

Ia mengakibatkan tersebarnya pemahaman bahawa mereka sebenarnya ‘berhak’ untuk menubuhkan negara bangsa sendiri, sistem millet telah menyebabkan kaum bukan Islam bebas menghasut pember0ntakan, bebas menubuhkan pertubuhan-pertubuhan politik yang akhirnya bergerak sebagai sebuah gerakan bersenjata.

Sesungguhnya Rev0lusi Turki Muda itu didominasi oleh golongan bukan Islam walaupun dimulakan oleh para aristokrat Muslim yang berketurunan diraja Uthmaniyyah sendiri, sesungguhnya Rev0lusi Arab itu didalangi oleh Lawrence Of Arabia dari British walaupun pada asalnya ia adalah pertikaian mengenai siapa yang lebih layak menjadi Khalifah.

Dan sesungguhnya situasi ini akan berulang di mana-mana sahaja negara-negara Islam termasuk Malaysia sendiri sekiranya kita gagal memahami konsep toleransi yang sebenarnya.

Betapa besarnya salah faham yang kalian sedang sebarkan mengenai toleransi beragama di Malaysia, bukan ini toleransi yang kami maksudkan, tidak, ia bukan lagi toleransi sekiranya ia membuka ruang kepada kalian untuk memijak-mijak maruah dan harga diri bangsa Melayu dan agama Islam

RUJUKAN:


Budaya Koboi Amerika Bukanlah Seperti Yang Kita Sangkakan

Koboi (Cowboy) telah memainkan peranan yang penting semasa zaman pengembangan kuasa dan pengaruh Amerika Syarikat ke arah barat. Walaupun budaya koboi ini berasal dari Mexico, koboi Amerika sebenarnya telah mencipta gaya, identiti dan reputasi mereka yang tersendiri.

Sepanjang sejarah pra-moden, gaya hidup mereka yang ikonik telah diterjemahkan melalui pelbagai buku, filem dan rancangan televisyen yang tidak terkira banyak jumlahnya.

Tetapi hakikat sebenar kehidupan seorang koboi yang mencabar, bersendirian dan kadang-kala memenatkan adalah tidak sesuai untuk dilalui jika anda memiliki jiwa yang lemah.

Kegagalan beradaptasi dengan pekerjaan hakiki sebeginilah yang sering menyebabkan golongan koboi ini bertukar kepada kerjaya-kerjaya haram seperti meromp*k dan menjadi pembun*h upahan.

VAQUEROS

Pada tahun 1519, tidak beberapa lama setelah orang Sepanyol mula tiba di benua Amerika, mereka mula membangunkan ladang peternakan untuk menternak lembu dan haiwan ternakan lain. Kuda pula akan diimport dari Sepanyol untuk membantu kerja-kerja di ladang.

Koboi yang asli sebenarnya berasal dari budaya Mexico, pada asalnya mereka dipanggil sebagai “vaqueros”, istilah yang berasal dari perkataan Sepanyol; “vaca” yang bermaksud “lembu”.

Golongan Vaqueros ini kebiasaannya selalu diupah atau disewa khidmat mereka oleh para peternak untuk menjaga haiwan ternakan kerana mereka amat terkenal dengan kemahiran menunggang kuda, bermain tali dan menggembala.

Menjelang awal tahun 1700-an, industri peternakan telah berkembang sejauh hingga ke Texas, New Mexico, Arizona dan sejauh ke selatan Argentina. Semasa misi mubaligh ke California bermula pada tahun 1769, budaya penternakan mula diperkenalkan ke lebih banyak kawasan di Barat.

Pada awal tahun 1800-an, ramai peneroka berbahasa Inggeris telah berhijrah ke Barat dan mula menyerap beberapa aspek budaya vaqueros, ia termasuklah dari gaya fesyem pakaian mereka dan kaedah menggembala lembu.

Golongan Koboi berasal dari pelbagai latar belakang, ia bukan sejenis budaya yang eksklusif untuk orang kulit putih dari Eropah sahaja, budaya koboi turut diangkat oleh kaum lain, antaranya termasuklah orang Afrika-Amerika, kaum Pribumi Amerika, orang Mexico dan peneroka dari timur Amerika Syarikat dan Eropah, bahkan orang Asia juga ada yang terpengaruh dengan budaya Koboi.

“MANIFEST DESTINY” KOBOI AMERIKA

Pada pertengahan tahun 1800-an, Amerika Syarikat membina jalan kereta api yang menjangkau sejauh ke arah barat, dan disinilah koboi memainkan peranan penting dalam “Manifest Destiny”, sebuah idea yang memupuk kepercayaan bahawa Amerika Syarikat adalah negara yang perlu ditubuhkan atas takdir Tuhan. Chuck Norris dengar pun boleh gelak.

Ia hampir serupa dengan konsep “mandat dari syurga” imperialis China namun idea “takdir Tuhan” versi Amerika Syarikat ini lebih cenderung dipupuk sebagai propaganda politik negara itu kerana pengembangan kuasa ke arah Barat sentiasa menyebabkan sempadan pemerintahan kerap berubah-ubah.

Koboi pada awalnya berperanan menggembala dan mengumpulkan ternakan yang diangkut menggunakan kereta api di seluruh negara untuk didagangkan.

Untuk mengenal pasti suatu binatang ternakan itu adalah milik pengusaha penternakan yang mana, koboi akan memberikan ‘jenama khas’ terhadap haiwan itu dengan meninggalkan kesan tanda khas pada kulit mereka dengan cara penandaan bara api.

Antara lapan hingga 12 orang koboi diperlukan untuk memastikan kerja-kerja mendorong dan memindahkan sekitar 3,000 ekor lembu di sepanjang laluan khas untuk lembu.

Pada saat Per*ng Saudara sedang berakhir pada tahun 1865, Union Army telah banyak menghabiskan bekalan daging lembu di Utara, ia meningkatkan permintaan untuk daging lembu. Perkembangan industri pembungkusan daging juga turut mendorong kepada pemakanan dan permintaan tinggi untuk daging lembu.

Menjelang tahun 1866, berjuta-juta ekor lembu jenis longhorn dikumpul dan dibawa ke depot kereta api. Lembu dijual untuk pasaran utara dengan harga sekitar $ 40 satu kepala.

Industri penternakan terus berleluasa hingga akhir 1800-an. Peneroka kulit putih dibenarkan untuk menuntut pemilikan tanah awam di Great Plains sebagai sebuah “kawasan terbuka” untuk menternak lembu-lembu yang dibeli.

Tetapi pada tahun 1890-an, sebahagian besar tanah mula diswastakan setelah perselisihan mengenai isu hak pemilikan tanah diselesaikan dan penggunaan pagar kawat berduri mula menjadi semakin meluas.

Semasa musim sejuk tahun 1886-1887, ribuan ekor lembu mati setelah suhu jatuh hingga di bawah tahap beku di beberapa bahagian di Barat. Ramai pengkaji percaya bahawa musim sejuk yang dahsyat ini adalah permulaan kepada pengakhiran bagi era koboi.

Kerja menggembala lembu tetap diteruskan, tetapi pada skala yang lebih kecil, hinggalah pertengahan tahun 1900-an. Sebilangan besar golongan koboi mula memilih jalan kehidupan yang lebih terbuka dan kebiasaannya menerima upah menggembala dari pemilik ladang peribadi di Barat.

WATAK KOBOI

Walaupun peranan koboi mulai merosot pada tahun 1920-an, filem-filem Hollywood terus mempopularkan gaya hidup koboi melalui filem-filem yang mempromosikan budaya koboi barat (Western/West Culture) dari tahun 1920-an hingga 1940-an.

Filem-filem ini menampilkan bintang terkemuka yang sinonim dengan watak koboi seperti John Wayne, Buck Jones dan Gene Autry.

Penonton Amerika sering mengikuti perkembangan dunia hiburan untuk menyaksikan pengembaraan fiksyen Lone Ranger and Tonto, Will Kane dalam “High Noon” dan “Hopalong Cassidy” di layar perak. Peminat buku komik boleh membaca kisah-kisah seperti The Black Rider dan Kid Colt.

Mengikut pemahaman masyarakat sekarang, tidak banyak yang mereka faham tentang hakikat sebenar dari kehidupan di ladang penternakan dan budaya koboi itu sendiri. Koboi sering didendangkan sebagai pahlawan, atau peromp*k.

Dalam kisah-kisah fiksyen, koboi sering digambarkan sebagai hero dalam pertentangannya terhadap suku pribumi Red Indian, penduduk asli Amerika, amat jarang Hollywood mendedahkan hakikat sebenar pekerjaan mereka iaitu sebagai gembala di ladang peternakan.

Aktor seperti John Wayne dianggap sebagai pelakon yang membawa watak koboi dengan baik hingga dijadikan idola, walaupun filem barat jarang menonjolkan sisi kehidupan koboi yang sebenarnya.

Koboi juga sering digambarkan sebagai pelopor untuk fesyen yang ideal dalam budaya maskulin, contohnya sebagaimana mereka digambarkan hingga sinonim dengan jenama-jenama tertentu seperti rokok Marlboro.

KEHIDUPAN KOBOI

Budaya koboi secara lazimnya dipenuhi dengan golongan lelaki muda ‘terdesak’ yang amat memerlukan wang tunai. Rata-rata pendapatan bulanan seorang koboi di Barat kebanyakannya menghasilkan sekitar $25 hingga $40 sebulan.

Selain menggembala lembu, mereka juga boleh diharapkan untuk membantu menguruskan kuda, memperbaiki pagar dan bangunan, mengerjakan penternakan lembu dan dalam beberapa kes membantu menubuhkan kubu kota di perbatasan.

Koboi adakalanya menghasilkan reputasi yang buruk atas banyak tindakan jenayah, perlanggaran undang-undang, meromp*k, hingga ada dikalangan mereka yang diharamkan dari muncul di beberapa tempat-tempat tertentu.

Seperti yang kita semua tahu, mereka biasanya memakai topi besar dengan skaf lebar untuk melindungi mereka dari kepanasan sinar matahari, kasut kulit yang lasak untuk memudahkan mereka menunggang kuda dan bandana untuk melindungi wajah mereka dari pasir dan debu.

Ada yang memakai chaps yang dibuat dari kulit di bahagian luar seluar mereka untuk melindungi kaki mereka dari terkena jarum pohon kaktus yang tajam dan kawasan bukit yang berbatu.

Semasa mereka tinggal di ladang, koboi-koboi ini berkongsi rumah tumpangan antara satu sama lain.  Untuk hiburan, mereka akan mengisi masa lapang dengan menyanyi, bermain gitar dengan harmonika dan menulis puisi.

Istilah cowboy, yang asalnya ditulis dari gabungan perkataan cow-boy, pertama kali digunakan oleh pengarang bernama Jonathan Swift pada awal abad ke-18 untuk merujuk kepada pemuda-pemuda yang menjaga lembu.

Perkataan mainstream yang digabungkan menjadi ‘cowboy’ mula popular pada pertengahan abad ke-19, ketika masih diselaraskan.

Cowboy juga turut disebut sebagai cowpoke, buckaroos, cowhands dan cowpuncher. Koboi yang paling berpengalaman dipanggil Segundo (bahasa Sepanyol yang bermaksud “kedua”) dan biasanya akan menunggang di barisan hadapan jika secara berkumpulan sebagai penentu jalan yang akan digunakan.

Setiap hari bekerja adalah amat berat dan lasak bagi seorang koboi. Waktu bekerja adalah sekitar 15 jam, dan sebahagian besar masa bekerja itu dihabiskan dengan menunggang kuda atau melakukan tugas fizikal yang lain.

KOBOI RODEO

Sesetengah koboi akan menguji kemahiran mereka antara satu sama lain dengan melakukan aktiviti rodeo – pertandingan yang direka berdasarkan tugas harian seorang koboi.

Antara aktiviti Rodeo termasuklah menunggang lembu, menangkap anak lembu menggunakan tali pusing, menunggang kerbau tanpa pelana dan perlumbaan tong barel..

Acara Rodeo secara profesional yang kali pertama diadakan adalah di Prescott, Arizona, pada tahun 1888. Sejak itu, sukan rodeo terus menjadi salah satu acara hiburan yang popular di Amerika Syarikat, Mexico dan di beberapa tempat lain.

KOBOI HARI INI

Setelah bertahun-tahun, bilangan koboi yang bekerja mula menurun, tetapi pekerjaan itu tidak lekang dek zaman. Gaya hidup dan budaya koboi masih subur di beberapa kawasan tertentu terutamanya kawasan yang jauh dari bandar besar di Amerika Syarikat, koboi masih wujud walaupun pada tahap yang tidak lagi sama sepenuhnya berbanding dengan koboi abad yang lalu.

Koboi terus berperanan membantu menguruskan ladang-ladang penternakan yang besar di negeri-negeri seperti Texas, Utah, Kansas, Colorado, Wyoming dan Montana.

Menurut Biro Statistik Tenaga Kerja Amerika Syarikat, pada tahun 2003 terdapat sekitar 9,730 pekerja dalam kategori “aktiviti sokongan untuk pengeluaran haiwan,” yang merangkumi golongan koboi. Pekerja ini memperoleh pendapatan secara purata $19,340 setiap tahun.

Walaupun peluang semakin meningkat dan telah lama meninggalkan kehidupan yang terdesak, budaya koboi Amerika terus kekal menjadi sebahagian daripada kehidupan di Amerika Barat.

Namun tidaklah budaya koboi ini dipenuhi dengan aksi tembak menembak seperti yang sering digambarkan Hollywood.

RUJUKAN:


Per Favore, Signore! – Jangan Duduk Di Spanish Steps

Isu
pelancong terlalu ramai di tempat tumpuan pelancong bukanlah satu isu baru di
seluruh dunia. Tak kira di mana saja anda berada dari Jepun hingga
negara-negara Eropah, isu ini sentiasa menimbulkan kemarahan penduduk tempatan
dan pening kepala pihak berkuasa tempatan di sebalik pulangan wang yang
lumayan.

Justeru, ada yang cuba mencari kaedah kreatif dalam mengurangkan bilangan
pelancong dan menjaga khazanah yang menjadi tarikan pelancong dari mengenakan
tiket hinggalah mengehadkan bilangan pelancong. Di Rom, jangan terkejut jika
anda duduk seketika di Spanish Steps, anda dikenakan denda 250 euro kerana
duduk di situ.

Ini
didedahkan dalam satu laporan akhbar The Guardian yang ditulis oleh Angela
Giuffrida minggu ini. Ini merupakan sebahagian daripada langkah drastik yang
diperkenalkan pihak berkuasa tempatan bagi memerangi tingkah laku anti-sosial
dan sikap kurang ajar pelancong terhadap monumen budaya dan bersejarah bandar
berkenaan. Antara perkara yang sentiasa menimbulkan kemarahan penduduk tempatan
seperti makan bersepah di tempat bersejarah, mandi di pancuran air bersejarah
atau mabuk semasa berada dalam pengangkutan awam.

Apa
yang dilakukan Rom ini nampak drastik tetapi percayalah, apa yang dihadapi
mereka turut dihadapi oleh destinasi-destinasi pelancongan lain di Itali.
Bukanlah satu kejutan penduduk tempatan menyifatkan pelancong asing tidak
mempunyai rasa hormat terhadap nilai budaya dan sejarah tempatan seperti
kumpulan pelancong yang terlalu ramai di sesebuah tempat, lambakan sampah dan
swafoto di tempat tidak sepatutnya.

Ada yang sudah geram bersedia melaksanakan langkah mengenakan yuran kemasukan
bagi pelancong sehari seperti yang berlaku di Venice. Sementara wilayah Cinque
Terre melaksanakan sistem tiket untuk mengehadkan bilangan pelancong kepada 1.5
juta pelancong setiap tahun.

Dan
untuk Spanish Steps, apa yang dilakukan pihak berkuasa Rom mendapat pujian
sesetengah penduduk tempatan yang menyifatkan peraturan ini baik dalam menjaga
khazanah bersejarah Itali. Tetapi ada yang menyifatkan perbuatan mendenda
sesiapa yang duduk di situ sebagai melampau dan mengarut. Pengarah
Federalberghi (Persatuan Hotel-Hotel Itali) untuk Rom, Tomasso Tanzilli
menyifatkan mendenda sesiapa yang mengotorkan dan merosakkan Spanish Steps
sebagai munasabah tetapi mendenda mereka yang duduk terutama golongan warga
emas sebagai tidak masuk akal.

Spanish
Steps sebenarnya sudah menjalani proses pemuliharaan bernilai 1.5 juta euro
pada tahun 2016 hasil sumbangan pengeluar aksesori terkenal Itali, Bulgari. Ini
menjadikan kawasan tangga seluas 32,300 kaki persegi terdiri daripada batu,
plaster, bata dan marmar kembali kepada keadaan asalnya. Tetapi jika mengamati
kenyataan Presiden Fiepet-Confesercenti untuk Rom, Claudio Pica, peraturan
mengarut ini juga dilihat akan menghilangkan suasana bandar yang mesra
pelancong dan memaksa pelancong berfikir dua kali sebelum menjejakkan kaki ke
Rom.

Apa
yang dilakukan Rom cuba dilaksanakan Venice dengan menempatkan penguatkuasa di
tangga-tangga monumen seperti Dataran St. Mark. Tetapi tidak seperti Rom, usaha
mereka menghalang pelancong dari duduk di situ tidak berhasil dan ia tidak
menjadi isu kepada mereka. Namun, bagi yang cuba makan, bersedialah didenda dan
dihalau keluar dari Venice seperti yang berlaku kepada dua pelancong Jerman
ini. Pada Julai lepas, dua pelancong ini didenda 950 euro dan dihalau keluar
dari Venice atas kesalahan cuba membuat kopi di atas tangga di Jambatan Rialto.

Jika
anda merasakan perkara ini hanya terpakai kepada orang biasa, anda salah.
Selebriti terkenal tidak terlepas dari perkara ini dan ini berlaku kepada bekas
juri America’s Got Talent dan model terkenal, Heidi Klum. Klum yang baru-baru
ini berkahwin dengan gitaris Tokio Hotel, Tom Kaulitz dikenakan denda 6,000
euro kerana berenang di Blue Grotto, Capri.

Pasangan selebriti yang berkahwin pada Sabtu lepas dikatakan terjun ke air
tirus dalam gua berkenaan dari kapal layar mereka sebelum matahari terbenam
pada Isnin. Pelancong boleh melawat grotto berkenaan dengan bot tetapi berenang
di situ dilarang.

10 perkara yang dilarang semasa
berada di Itali

1.
Makan bersepah atau berkhemah di tangga-tangga monumen atau dataran.

2.
Menyanyi dalam keadaan mabuk dalam pengangkutan awam.

3.
Letakkan mulut terlalu hampir dengan muncung pancuran air minuman.

4.
Berjalan tanpa memakai baju.

5.
Menarik beg bagasi beroda dan bugi di kawasan bersejarah.

6.
Terjun ke dalam pancuran air.

7.
Merendamkan kaki di terusan Venice.

8.
Beri makan merpati di Venice.

9.
Bina istana pasir di Eraclea, sebuah bandar pantai berhampiran Venice.

10.
Memakai kasut berbunyi di Capri (terompah kayu diharamkan di Capri sejak 1960).

RUJUKAN:

1.
Giuffrida, Angela. (2019). Tourists face €250 fines for sitting on Spanish
Steps in Rome. The Guardian. https://www.theguardian.com/world/2019/aug/07/rome-spanish-steps-fascist-style-measures-against-tourists

2.
Katz, Brigit. (2019). Per Favore, Do Not Sit on the Spanish Steps. Smithsonian
Magazine. https://www.smithsonianmag.com/smart-news/favore-do-not-sit-spanish-steps-180972875/


Thor: Dewa Terkuat Mitologi Norse

Thor,
namanya kalau tidak diambil menjadi sebahagian daripada komik superhero Marvel,
atau menjadi sebahagian daripada Marvel Cinematic Universe, tentunya kita tidak
mungkin mengenalinya. Mungkin nama Thor akan tenggelam dalam nama-nama
dewa-dewa purba yang namanya diabadikan pada mitologi-mitologi bangsa diseluruh
dunia.

Terima
kasih kepada Marvel, Thor mungkin tidak akan menjadi makhluk mitologi paling
terkenal di zaman moden. Namun, kisah sebenar Thor dalam mitologi adalah jauh
berbeza dengan yang digambarkan dalam komik. Thor bukan adiwira, tetapi dewa
bengis yang garang dan mempunyai nafsu membunuh yang membuak-buak.

Anak
kepada Odin dan Fyorgyn ini merupakan antara dewa yang terpenting dan terkuat
dalam mitologi Norse itu sendiri. Bentuk fizikal Thor adalah berambut dan
berjanggut kemerah-merahan. Bahkan Thor dilabelkan sebagai antara dewa yang
terkuat antara dewa-dewa lain dalam sejarah. Selalunya, Thor dikaitkan sebagai
dewa ribut dan dewa petir, di samping juga sering dikaitkan dengan kekuatan,
guruh, dan pokok oak.

Thor
juga dikaitkan dengan hari Khamis (Thursday) di mana perkataan Thursday itu
datang daripada perkataan Torsdag pada bahasa negara-negara Scandinavia, dan di
negara Jerman, ia juga dipanggil sebagai Donnerstag yang kedua-dua perkataan
ini bermaksud hari penuh petir. Sebab itu juga di negara Germanik, kita dapat
melihat Thor wujud dan dikenali sebagai Donar.

Walaupun
sedemikian dikenali sebagai dewa yang terkuat, Thor tidaklah terlalu bijak dan
sering diperbodoh-bodohkan oleh para gergasi. Ini membuatkan Thor yang panas
baran itu selalu memukul mereka dengan tukulnya yang bermana Mjolnir. Apabila
Thor marah, dia selalu menghasilkan bunyi yang kuat bersama dengan percikan eletrik
dan juga kilat disekitar tubuhnya, menyebabkan para gergasi ketakutan. Mungkin
sebab ini juga, Thor sangat gemar mencari gaduh dengan para gergasi.

Di
Asgard, Thor tinggal di dalam sebuah rumah yang mampu memuatkan lebih 540 buah
bilik. Rumah tersebut dikenali sebagai rumah yang paling besar di Asgard. Nama
untuk rumah ini ialah “Palace Of Might.” Ahli keluarga Thor ialah isterinya
sendiri yang bernama Sif, dewi yang dikaitkan dengan kesuburan. Thor mempunyai
dua orang anaknya iaitu Magni, Trud dan Modi, serta mempunyai anak angkat
bernama Ullr. Terdapat juga seekor gergasi bernama Jarnsaxa tinggal bersama
Thor di rumah tersebut. Selain itu, terdapat juga dua hamba Thor bernama
Thialfi (lelaki) dan Roskva (perempuan).

Thor
memiliki sebuah pedati yang ditarik oleh dua ekor kambing raksasa bernama
Tanngniost dan Tanngrisnir yang digunakan untuk merentasi langit. Dua ekor
kambing ini boleh dijadikan makanan dan hidup semula pada keesokan harinya.
Syaratnya ialah tulang kedua-dua ekor kambing ini mestilah tidak terusik,
nescaya pada esoknya nanti ia akan kembali dalam keadaan sempurna, seolah-olah
seperti malam sebelumnya, dagingnya tidak pernah dimamah langsung.

Dua
orang hamba ini yang disebut dalam awal artikel datang daripada sebuah ladang
di Migard. Mereka ialah peladang yang miskin. Pada suatu masa dahulu, Thor dan
Loki pernah tinggal di ladang ini untuk satu malam. Thor berkongsi daging
kambingnya untuk dinikmati oleh dua orang peladang ini.

Malangnya,
Thialfi telah mematahkan salah satu tulang kambing yang menarik pedati Thor dan
menghisap ke tulang hitamnya. Apabila keesokan harinya, ketika kambing tersebut
dihidupkan semula, Thor mendapati bahawa kambingnya tempang dan ternyatalah dua
orang peladang itu telah mengusik tulang si kambing. Dengan perasaan yang marah
dan bengang, Thor mengarahkan Thialfi dan Roskva untuk ikut ke Asgard dan
berkhidmat sebagai hambanya.

Thor
juga sering dilihat membawa tukul besinya yang dikenali sebagai Mjolnir yang
juga dikaitkan dengan petir dan guruh Mjolnir dibina oleh dwarf bernama Brokkr
dan Eiteri kepada Thor. Kekuatan tukul ini dikatakan mampu memanggil kilat dan
petir, dan menghancurkan sebuah gunung.  Thor
boleh melontarkan tukulnya untuk mengenai sasaran sebelum ia akan berputar lalu
kembali ke tangannya. Tukul ini juga mampu menghidupkan haiwan dan manusia. Mjolnir
juga digunakan dalam upacara-upacara ritual melibatkan kelahiran atau kematian.

Selain
itu, senjata yang dimiliki oleh Thor ialah sejenis sarung tangan (gauntlet)
bernama Járnglófar dan Megingjard, sejenis tali pinggang yang dimana kalau
disarungkan pada tubuh Thor itu sendiri, ia akan menggandakan kekuatan yang
dimilikinya.

Pernah suatu masa, Asgard, dunia yang
menempatkan para dewa dalam mitologi Norse rosak kerana peperangan saudara antara
para dewa. Salah seekor gergasi yang menghuni alam itu menawarkan untuk
memperbaiki Asgard dalam masa yang sangat singkat. Tetapi yang dipinta oleh
gergasi adalah bulan, matahari, bahkan dewi jelita bernama Freyia yang selalu
dikaitkan dengan cinta, seks, kecantikan, emas, perang, kematian dan kesuburan.
Namun ketika kerja memperbaiki alam Asgard yang musnah itu hampir siap, Thor
tiba-tiba telah membunuh gergasi tersebut.

Menggunakan senjata dan segala alat
sakti yang mengelilinginya, haiwan raksasa yang setia di sisi, tidak lupa juga
kebolehannya mengawal petir dan ribut, Thor terkenal dengan kisah penuh kejam
melawan pelbagai raksasa dan mengalahkan mereka. Contohnya ketika pada
dewa-dewa mengadakan jamuan. Gergasi bernama Ægir diamanahkan untuk menguruskannya.
Namun, Ægir meminta sebuah labu gergasi, yang hanya boleh didapati pada seekor
gergasi bernama Hymir.

Maka, Thor menawarkan dirinya untuk
bertemu dengan Hymir. Pada pertengahan misi mendapatkan labu gergasi, Thor dan
Hymir dalam ekpedisi memancing. Pada waktu inilah di mana Thor hampir sahaja
menangkap seekor ular gergasi (serpent) Jormungand. Jormungand ini jugalah yang
kononnya akan membunuh Thor pada Ragnarok nanti.

Ragnarok ialah sejenis hari kiamat yang diceritakan dalam mitologi Norse itu sendiri. Kononnya nanti Thor dan Jormungand akan saling bertempur, sebelum Jormungand berjaya dibunuh. Namun nanti akhirnya Thor akan tewas juga kerana bisa Jormungand itu sendiri.


Boris Johnson PM Terbaru UK

Akhirnya, Boris Johnson disahkan sebagai ketua parti Conservative yang baharu dan juga PM ke-55 dalam sejarah UK (atau Britain, sebab UK hanya wujud selepas 1801), menggantikan Theresa May yang meletak jawatan atas kegagalan menangani kemelut Brexit.

Siapa Boris Johnson? Tak payah Google, baca je tulisan ringkas aku ni. Korang baca Wikipedia pun tak semestinya dapat insight macam ni. Wongkipedia > Wikipedia.

Walaupun gaya Johnson selekeh, badan gelebeh, dan selalu dibandingkan dengan imej Donald Trump, tapi persona Johnson dan Trump agak berbeza.

Trump ialah “parvenu” (orang kaya baharu), dipandang rendah di kalangan kelas atasan di US. Trump ialah “outsider” bagi circle golongan elit. Jadi gaya politik Trump yang populis dan anti-elit sedikit sebanyak ialah cara dia untuk “revenge” elit-elit ni.

Johnson ialah elit. Keelitannya pekat tak campuq ayaq. Belajar di Eton College dan Oxford University. Kat Oxford ambil jurusan “Classics”, belajar sastera Greek dan Latin klasikal seperti Iliad dan Odyssey. Orang bangsawan je ada masa untuk benda-benda gini. Low-born macam aku dan kau ni kena belajar benda yang praktikal untuk cari makan.

Dengan latar belakang elit dia, awal-awal Johnson masuk politik menyertai Parti Conservative dan kena cop sebagai “PM material”, bersama-sama David Cameron yang juga merupakan lepasan Eton dan Oxford. Cuma Cameron belajar PPE, tak cukup bangsawan. Diorang berdua ni jodoh betul: masuk politik pada waktu yang sama, sama-sama kalah dalam PRU pertama (1997), sama-sama menjadi ahli parliamen pada tahun yang sama (2001).

Walaupun Cameron lebih junior 2 tahun berbanding Johnson, tapi Cameron naik lagi cepat, cantas senpai dia. Tak sampai 2 tahun masuk parlimen dah jadi front-bencher (2003), umur 39 (2005) jadi ketua Parti Conservative, 5 tahun kemudian (2010) jadi PM paling muda dalam sejarah, selepas William Pitt the Younger (PM pada umur 24). Johnson? Duduk backbench, jadi ahli biasa.

Malah, selepas Cameron jadi ketua, dia tak masukkan senpai dia ke dalam kabinet bayangan Parti Konservatif. Kabinet bayangan ni pengagihan jawatan kabinet yang dibuat siap-siap masa parti menjadi pembangkang. Jadi Cameron langsung tak payung senpai dia ni. Tak tau lah apa kisah silam antara diorang berdua ni masa kat Oxford sampai begitu sekali.

Tapi Johnson ada dia punya “fortuna”. Pada tahun 2008, Johnson menang dalam pemilihan Datuk Bandar London. Datuk Bandar Londor ni jawatan yang banyak dapat publisiti media. Bit by bit, Johnson berjaya membina “cult” dan “brand” dia yang tersendiri. “Haters” ramai, tapi peminat mati keras pun ramai.

Trump dan Johnson ada satu persamaan, iaitu skeptikal dengan “supranational union” seperti EU, dan bernostalgia dengan kegemilangan silam negara. Melihat EU mencabuli kedaulatan UK dan Jerman terlalu dominan dalam EU sehingga UK nampak macam balaci, Johnson menjadi pemimpin suara “Euroskeptics” dalam Parti Conservative.

Apabila Cameron nak buat referendum pada 23 Jun 2016, suruh rakyat menentukan samada UK kekal atau keluar EU, tibalah masa untuk Johnson membalas dendam dekat Cameron. Cameron berkempen untuk “Bremain” (kekal dalam EU), Johnson pula berkempen untuk “Brexit” (keluar dari EU). Keputusan memihak kepada Brexit, dan Cameron letak jawatan untuk save face.

Mula-mula orang ingat Johnson akan ganti Cameron. Tapi dalam pemilihan ketua parti, Johnson “dikhianati” oleh rakan dia sendiri iaitu Michael Gove. Gove pada asalnya menyokong Johnson untuk jadi ketua, tapi pada last minute nak bertanding juga. Johnson emo, lalu berundur diri. Tapi Gove tak berjaya mara ke pusingan terakhir. Theresa May, seorang “Bremainer” dinobat sebagai ketua Conservative dan PM baharu.

May acah nak main realpolitik – “keep your friends close, and keep your enemies closer” – beri jawatan Menteri Luar kat Johnson yang terang-terang tak sehaluan dengan dia dalam isu Brexit. May nak Brexit dengan “deal” (perjanjian dengan EU), Johnson nak Brexit tanpa deal. Terbukti May silap: Johnson banyak mengeluarkan kenyataan yang bercanggah dengan pendirian May, dan langsung tak menyokong usaha May untuk berunding dengan EU.

Bagi Johnson, UK ialah negara berdaulat, nak keluar EU, keluar, tak perlu bertunduk kepada “unelected bureaucrats” di Brussels (pusat pentadbiran EU). Ayat-ayat ni golongan marhaen dengar, menusuk kalbu. Tapi elit globalis benci Johnson, macam diorang benci Trump. Selepas 2 tahun bertahan dengan May (atau May yang bertahan dengan dia), Johnson meletak jawatan sebagai Menteri Luar pada Julai 2018.

Selepas 3 kali May punya deal ditolak oleh ahli parlimen termasuk ahli Conservative, May fed up dan melepaskan jawatan. Dan tibalah masa untuk Johnson menawarkan diri sebagai ketua Conservative dan PM. Pesaing ramai, termasuk Gove. Tapi Gove pun tak ada luck kali ini, malah dalam keenam-enam pusingan pemilihan, Johnson mendahului dengan 60% daripada undian.

Johnson dah dapat apa yang dia nak (jawatan PM), sekarang ialah masa untuk dia melaksanakan Brexit mengikut jadual yang ditetapkan iaitu 31 Oktober. Memandangkan masa yang tinggal hanya 3 bulan, kemungkinan UK untuk keluar EU tanpa deal menjadi semakin tinggi.

Walaupun majoriti ahli parlimen menolak May punya deal, tapi diorang juga menolak idea Brexit tanpa deal. Yang diorang tak puas hati ialah perkara “backstop” yang dicadangkan oleh EU iaitu mengekalkan Northern Ireland dalam “customs union” selepas UK keluar dari EU, supaya tiada persempadanan fizikal wujud antara Northern Ireland (wilayah UK) dan Ireland (negara anggota EU).

Bagi Euroskeptic seperti Johnson, cadangan backstop bercanggah dengan semangat Brexit itu sendiri. Tapi kalau sempadan fizikal diwujudkan semula, ia akan membelakangi semangat Good Friday Agreement 1998 yang menamatkan konflik di Northern Ireland (“The Troubles”) di mana Irish Republican Army (IRA) memperjuangkan penyatuan Ireland dan Northern Ireland. Disebabkan kemudahan melepasi sempadan lah IRA meletak senjata. Jadi ramai risau, “The Troubles” akan timbul semula kalau UK keluar EU tanpa deal.

Jadi apa alternatif yang Johnson tawarkan? Tak tau lagi. Yang kita tau, hari ni ialah hari paling bahagia dalam kehidupan Johnson. Akhirnya dapat juga Johnson membalas dendam terhadap Cameron, walaupun dengan harga yang agak tinggi.


Karma Buat Lelaki Yang Perkosα Lebih 40 Orang Wanita

Selama 13 tahun, Kasturba Nagar (pinggir bandar Nagpur) dihantui oleh seorang penje.nayah. Namanya Bharat Kalicharan. Atau, lebih dikenali sebagai Akku Yadav (1971-2004). Dianggarkan, lebih 40 orang wanita menjadi mang.sanya sepanjang tahun 1991-2004. Ini tidak termasuk tiga mang.sa pembu.nuhan, dan jena.yah lain seperti peme.rasan dan pencu.likan yang angkanya langsung tidak direkodkan (Torre, 2021).

Walau tidak direkodkan, sesiapa pun boleh jangkakan yang ia bukan sedikit. Tambahan, Yadav memang menjadikan peme.rasan sebagai sumber pendapatan – baik peme.rasan wang, makanan, atau habuan badan.

Tindak-tanduknya justeru mengundang ketakutan. Hampir 25 keluarga berpindah. Keluarga yang tidak mampu pula memberhentikan anak perempuan dari sekolah – yang kemudian diku.rung dalam rumah. Hatta penjaja sayur juga enggan singgah. Tuntas, bekalan makanan sukar diakses oleh golongan suri rumah.

Memang, mereka ini hidup serba susah. Semuanya gara-gara bias kasta yang begitu menebal di India. Mana-mana yang lahir dalam kasta Dalit hampir mustahil merasai takdir hidup yang cerah. Ini lantaran banyak hak dan peluang dinafikan. Baik ia pendidikan, pekerjaan, pergaulan, mahupun perundangan.

Keadaan ini justeru diambil kesempatan oleh Yadav, memandangkan kastanya lebih tinggi berbanding kebanyakan warga Kasturba Nagar (Esh, 2021). Bayangkan, dia dengan selamba pernah mero.gol seorang wanita yang sedang mengandung tujuh bulan di tepi jalan.

Dia juga pernah mene.lan.jangkan seorang wanita bernama Asho Bhagat di hadapan anak-anak dan beberapa orang jiran lalu memperko.sanya, sebelum wanita malang itu dike.rat payudaranya hidup-hidup sampai mening.gal dunia. Seorang jiran yang tampil mela.wan juga menerima nasib sama – dia dibu.nuh dan tubuhnya habis dike.rat entah sampai berapa bahagian.

Dalam kejadian lain, Yadav pernah mero.gol wanita bernama Kalma yang ketika itu baru sahaja bersalin. Sekitar 10 hari, macam itu. Akibat malu dan tertekan, Kalma memba.kar diri dengan minyak tanah. Habis yatim bayi yang baru berusia 10 hari itu.

Bukan setakat ro.gol, jena.yah pembu.nuhannya juga cukup memualkan. Antara mang.sanya ialah seorang nenek bernama Asha Bai yang dibu.nuh di hadapan cucu perempuan berusia 16 tahun. Menurut cerita si cucu, ketika itu mereka sedang makan malam.

Tiba-tiba, pintu diketuk. Kata suara di sebalik pintu, dia adalah rakan kepada cucu lelaki Asha Bai. Jadi, Asha Bai pun tanpa ragu membuka pintu. Langsung, perutnya diti.kam. Dalam keadaan nyawa-nyawa ikan, telinga dan jarinya pula menerima te.takan. Tidak lain, Yadav menginginkan anting-anting dan cincin milik nenek malang itu. Ini menunjukkan betapa pada matanya, nyawa dan maruah seorang Dalit lebih murah berbanding sebentuk emas dan serakah bu.as.

Apapun, empat kes di atas hanyalah seperca daripada puluhan kes lain. Dan sebenarnya, ada lagi perkara lain yang lebih menyebalkan berbanding jena.yah yang Yadav lakukan.

Sebagaimana umum mengetahui, menjadi mang.sa perko.sa bukanlah satu hal ringan. Sudahlah tanpa rela menjadi mang.sa, dipalit pula dengan stigma entah apa-apa. Segalanya jadi terbalik. Mang.sa dihina, sementara pelakunya dibela.

Situasi ini tidak terkecuali buat wanita-wanita yang diper.ko.sa oleh Yadav. Bayangkan, ramai daripada mereka tampil membuat laporan. Tetapi, polis bukannya ambil peduli. Malah, diperlinya lagi. Katanya, “Manalah tak kena ro.gol. Tengok sahaja pun dah tahu kau ini jenis liar.”

Dalam satu kes, seorang mang.sa datang ke balai untuk buat aduan – betapa dia diper.ko.sa beramai-ramai. Sudahnya, di situ juga dia dira.tah beramai-ramai (Banim, 2021). Memang hancai punya perangai.

Dis.kri.minasi kasta sudah satu hal. Korup.si lagi menambah fatal. Memang rata-rata polis tempatan sudah disuap oleh Yadav. Justeru walau berkali-kali dia dire.man, berkali-kali juga dia dibebaskan (Esh, 2021). Inilah sebab mengapa kegiatannya boleh berpanjangan.

Cuma, bagaimana segalanya dinoktahkan?

Ia bermula apabila Yadav mengganggu seorang wanita bernama Usha Narayena. Di Kasturba Nagar, lima beradik Narayena (termasuk Usha) adalah satu-satunya Dalit yang mendapat pendidikan. Usha sendiri ketika itu baru sahaja memperoleh ijazah dalam bidang pengurusan hotel.

Dia pulang ke Kasturba Nagar untuk bersiap-siap sebelum memasuki alam pekerjaan. Pada saat yang sekejap itulah dia bertembung dengan Akku Yadav, yang selama ini memang tidak menggangu keluarga Narayena lantaran takutkan ‘kuasa’ pendidikan yang mereka miliki.

Suatu hari pada awal Ogos 2004, Akku Yadav menyerbu rumah jiran Usha yang bernama Ratna Dungiri. Ia dilakukan selepas dia dan kawan-kawannya puas memper.kosa seorang remaja berusia 13 tahun yang berjiran dengan Ratna. Ketika berada di rumah Ratna, Yadav cuba meme.ras wang belanja.

Tetapi, permintaannya tidak dilayan. Justeru, habis segala perabot yang ada dipe.cahkan. Melihat keadaan itu, Usha tanpa berlengah terus membuat laporan. Bukan ke balai polis berhampiran. Tetapi terus ke pejabat pesuruhjaya khas. Sebagai maklum balas, dia dijanjikan beberapa orang polis peronda.

Namun seperti biasa, laporan itu dibocorkan kepada Yadav. Maka, Yadav dan kawan-kawannya pun beralih ke rumah Usha. Kesemua mereka berjumlah empat puluh orang – terlebih cukup untuk mero.bohkan pintu rumahnya pada bila-bila masa (Kristof, 2006).

Sambil menggenggam botol a.sid, Yadav berteriak dari luar rumah meminta supaya Usha menggu.gurkan laporan. Bila teriakannya tidak diendahkan, Yadav mula mengeluarkan kata-kata u.gutan – mahu simbah a.sid, mahu ro.gol beramai-ramai, dan bermacam-macam lagi.

Tapi, Usha tetap dengan pendirian. Apabila dia mendapati polis peronda yang dijanjikan tidak kunjung tiba sementara Yadav dan kawan-kawannya semakin mengan.cam, Usha pun lantas bergegas ke dapur. Gas memasak dibuka. Kotak mancis juga dicapai.

Kemudian, giliran dia pula untuk berteriak, “Masuklah kalau berani! Dengan engkau-engkau sekali aku le.tupkan nanti.” U.gutan Usha itu bukan satu jenaka. Memang semua boleh hidu bau gas yang memenuhi ruang udara. Jadi, Yadav dan kawan-kawannya pun akur untuk berlalu pergi.

Ketegangan tersebut disaksikan oleh seluruh jiran tetangga. Masing-masing jadi bersemangat melihat keberanian Usha. Maka pada 6 Ogos, rumah Yadav pula yang dikerjakan (Banim, 2021). Habis hangus ia dibakar. Sampaikan Yadav sendiri ketakutan, lalu menyerah diri ke balai polis.

Tidak lain, Yadav mahu dapatkan perlindungan. Dia tahu dia memang akan dibicarakan. Tapi, dia juga tahu yang seperti biasa, dia akan dibebaskan hasil suapan. Sebab itu, Yadav masih buat selamba hatta semasa sesi perbicaraannya yang diadakan pada 13 Ogos 2004.

Punyalah Yadav yakin yang dia akan dibebaskan sampaikan dengan bersahaja dia menyindir salah seorang mangsanya di mahkamah. Sindirannya lebih kurang berbunyi, “Hai pela.cur. Tunggu kau. Kejap nanti aku ro.gol kau lagi.”

Sindiran itu disahut dengan ketawa berdekah-dekah. Iya, semua pegawai dan hadirin lelaki yang ada cuma ketawakan sahaja wanita yang baru dimalukan itu. Akan tetapi, deraian tawa itu cuma bertahan sekejap. Tanpa sesiapa pun jangka, wanita tersebut menanggalkan seliparnya lalu melemparnya ke kepala Yadav. Sambil itu, dia berteriak, “Dekat dunia ini cuma boleh ada aku atau engkau. Jadi, mari sini aku bu.nuh kau!” (Torre, 2021)

Lantas, keadaan bertukar huru-hara. Kesemua 200 wanita dari Kasturba Nagar yang menghadiri sesi perbicaraan tersebut meluru ke arah Yadav. Ada yang melempar batu. Ada yang melempar serbuk cili. Ada juga yang meni.kamnya berkali-kali. Lima belas minit juga Yadav dikerjakan, sambil semua yang lain lari menyelamatkan diri – termasuklah dua orang polis pengiring dan dua orang beradiknya.

Hasil bedah siasat mendapati ada 70 kesan ti.kaman pada tubuh Yadav. Kema.luannya juga habis dike.rat (Esh, 2021). Tambah menggamit, kejadian ru.suhan tersebut bukan berlaku di lorong gelap tetapi di Mahkamah Daerah Nagpur – bangunan yang peranannya adalah untuk menegakkan keadilan. Ini memang seakan memalit arang pada muka kerajaan yang gagal melindungi rakyatnya yang melarat di tangan insan keparat.

Kesemua 18 orang wanita yang ditang.kap atas kejadian tersebut juga dibebaskan sedekad kemudian lantaran menerima pembelaan ramai pihak (Ganjapure, 2014), termasuklah Hakim VT Suryavanshi dan pesara hakim Bhau Vahane yang secara terbuka mengeluarkan kanyataan:

“Dalam situasi yang mereka hadapi, sudah tidak pilihan lain kecuali membu.nuh Yadav. Ini kerana mereka sudah pun berulang kali membuat aduan dan meminta perlindungan daripada polis. Tetapi, ia tidak diendahkan. Memang benar mereka bersalah kerana mewujudkan undang-undang sendiri. Tetapi, ini terjadi kerana undang-undang dan agensi penegak undang-undang itu sendiri gagal memberikan apa yang sepatutnya.” (Bugged Space, 2020)

Kenyataan beliau sememangnya tidak keterlaluan. India mempunyai rekod yang tinggi dalam jenayah pemer.ko.saan. Data National Cri.me Records Bureau (NCRB) pada tahun lalu merekodkan purata 77 kes ro.gol dalam sehari. (First Post, 2021)

Laporan tahun 2019 dari agensi sama juga mendapati setiap hari ada 10 orang wanita Dalit diro.gol oleh lelaki. Lebih membimbangkan, daripada keseluruhan 32,033 kes ro.gol untuk tahun tersebut, hanya 30% sahaja pelakunya dikenakan hukuman. (She The People, 2021)

Hal ini justeru menjadi faktor keempat mengapa India dilabel sebagai salah sebuah negara yang paling tidak selamat buat wanita, sebagaimana yang dikongsikan dalam artikel lepas.

RUJUKAN:

Banim, Julia. (2021, 15 June). Notorious (ditapiskan) and Serial (ditapiskan) Meets His (ditapiskan) at the Hands of 200 Women. UNILAD.

Bugged Space. (2020, 2 December). Akku Yadav (ditapiskan) Almost 200 Women – They Made Sure He Never Did it Again.

Esh. (2021, 13 March). 200 Women (ditapiskan) This Man to (ditapiskan), (ditapiskan) off his (ditapiskan). Medium.

First Post. (2021, 16 September). India recorded 77 (ditapiskan) cases, 80 (ditapiskan) daily in 2020, says NCRB report: (ditapiskan) against women highest in Rajasthan.

Ganjapure, Vaibhav. (2014, 11 November). Decade after Akku’s courtroom (ditapiskan), all accused go free. The Times of India.

Kristof, Nicholas D. (2006, 15 January). In India, One Woman’s Stand Says Enough. The New York Times.

She The People. (2021, 7 September). With Case of Pune Minor’s (ditapiskan), Here’s a Looking at India (ditapiskan) Statistics.

Torre, Berny. (2021, 16 June). Serial (ditapiskan) beast (ditapiskan) to (ditapiskan) by 200 women with knives in courthouse revenge (ditapiskan). Daily Star.


Saintis Temui Air Di Planet Marikh

Pendapat Elon Musk sekarang bukan sama sekali omongan kosong persis fiksyen sains. Kenyataan dibuat beliau wajar dianggap sasaran utama bagi pihak SpaceX.

Selain daripada Presiden Amerika Syarikat dan Pentadbir NASA, kapasiti Musk dalam organisasi angkasanya sangat besar. Dan baru-baru ini, beliau menyatakan sasaran lima tahunnya iaitu mendarat di Marikh (Sauer, 2021).

Rancangan utama Musk adalah untuk mengurangkan kepekatan karbon dioksida dalam udara Marikh.

Untuk menjayakan rancangan ini, pihak SpaceX sudah memulakan program penyelidikan iaitu untuk menghasilkan bahan api roket menggunakan karbon dioksida Marikh (Bergan, 2021).

Nampaknya dunia sekarang sudah kembali ke zaman 1960-an… tanpa drama geopolitik antara Amerika Syarikat dan Rusia. Dan matlamat sekarang adalah Marikh, bukan lagi Bulan.

Cabaran Baru Pada Zaman Ini

Perjalanan ke Marikh tidak sama sekali boleh dibandingkan dengan program Apollo dulu. Jarak antara Bumi dan Bulan hanya 384,400 kilometer. Itu pun macam-macam benda kena buat, dengan teknologi komputer terhad.

Sekarang teknologi sudah jauh lebih maju. Lima kapal sudah mendarat di Bulan selepas Apollo 11. Banyak ilmu ditimba daripada program Apollo. Dan ilmu tersebut diguna pakai untuk memastikan kejayaan dan keselamatan perjalanan antara Bumi dan Marikh.

Satu saja masalah dengan Marikh – ia ada orbit sendiri. Jadi jaraknya berubah-ubah pada setiap masa. Paling dekat adalah 54.6 juta kilometer. Paling jauh pula adalah 401 juta kilometer.

Purata berada dalam lingkungan 225 juta kilometer. Sangat jauh. Dengan roket berkelajuan 40,000 kilometer sejam, perjalanan memakan masa 234 hari.

Maksudnya, saintis kena pastikan kapal tersebut ada makanan dan minuman cukup untuk angkasawan. Jarak paling dekat pun makan masa dua bulan. Satu-satunya cara untuk mempercepat perjalanan ini adalah dengan roket lebih laju.

Penemuan ExoMars 2021

Cabaran ke Marikh semestinya akan menambah baik kualiti hidup manusia di Bumi. Teknologi yang dihasilkan boleh mengubah nasib ramai orang, sepertimana usaha ke Bulan memangkinkan teknologi MRI.

Itulah keindahan sains. Apabila sains menang, limpahannya membantu orang ramai… termasuk golongan yang menafikan kebenaran di sebalik pendaratan Bulan. Kali ini mungkin susah untuk lihat manfaat saintifik daripada pendaratan Marikh. Ini adalah kerana, planet Marikh tidak menjadi destinasi perlumbaan negara.

Bermakna setiap negara mengambil masa untuk kaji betul-betul pasal Marikh. Pihak Agensi Angkasa Eropah (ESA) telah menghantar pengorbit ExoMars ke Marikh untuk cari bukti kehidupan dan siasat pasal air dan geokimia (Chang, 2016).

Kaji punya kaji, ExoMars menemui takungan air berjumlah besar di sebuah ngarai bernama Valles Marineris. Inilah ngarai paling besar di Sistem Suria, yang mengandungi air dalam bentuk ais lebih besar daripada negeri Pahang (Turner, 2021).

Penemuan ini bantu mencapai matlamat akhir ExoMars, iaitu untuk cari kehidupan di Marikh. Pertama sekali, kita sudah tahu mikroorganisme suka hidup dalam persekitaran air.

Dan sesetengah mikroorganisme akan berhibernasi kalau dalam keadaan terlalu sejuk, menghitung hari untuk hidup kembali jika ais cair. Jadi jika saintis berjaya cairkan ais ini, entah mikroorganisme jenis apa akan ditemui.

Tentu sekali ramai tertanya-tanya tentang potensi kehidupan di Marikh. Malah spesis apa yang ada di situ. Dan apa kaitan spesis tersebut dengan spesis-spesis sedia ada di Bumi (jika ada kaitan)? Banyak persoalan menanti jawapan yang mungkin muncul dalam masa terdekat.

RUJUKAN:

Bergan, B. (2021, Disember 16). Elon Musk Wants SpaceX to Reach Mars Using Carbon Capture. Here’s How It Could Work. Interesting Engineering.

Chang, K. (2016, September 12). Visions of Life on Mars in Earth’s depths. The New York Times.

Sauer, M. (2021, Disember 15). Elon Musk: ‘I’ll be surprised if we’re not landing on Mars within five years’. CNBC.

Turner, B. (2021, Disember 18). Giant reservoir of ‘hidden water’ discovered on Mars. Live Science.